«Менинг кўккўз онам» - Darakchi\n«Менинг кўккўз онам»\nМУТОЛАА 19.01.2018, 11:57\n...Ўшанда ҳали учинчи синф боласи эдим. Дарсларимиз тушдан кейин бошланарди. Қиш, қаттиқ совуқ. Тушгача ўқиган катта синф ўқувчилари печкага ёққан оловнинг тафтида иссиқина ўтирибмиз. Фақат навбатчилик кунлари бироз қийин. Муздек латтани ҳўллаб доскани артиш керак. Артиб бўламиз-у, печка ёнига югурамиз. Қўлимизни иссиқ печкага тутамиз. Исигач ҳам жойимизга қайтмаймиз. Ҳарна, беш-ўн дақиқа дарс тингламай турсак деймиз. Менинг навбатчилигимгача ҳали бор.\nДоскага чиқиб, ўқитувчи айтган мисолни ечолмадим. Елкасига жун рўмол ташлаган Ҳайитгул опа ўрнидан турганча куйиниб тушунтира бошлади, кейин доимгидек иссиқ қўллари билан (уларнинг қўли нега музламас экан-а?) юзимни силади:\n– Акаларинг билан бирга дарс тайёрла. Уларга ўргатинг, деб илтимос қил, болам, – дея жойимга ўтиришимни имо қилди.\nМен эса шошмадим. То ўқитувчим журнални очгунича. Ручкани фамилиям ёнига олиб боргач, ўша томонга кўз-қиримни ташлаб, секин юрдим. Ручканинг ҳаракатидан биламан – «4» қўйди. Саволларига жавоб беролмасам ҳам, уйга берилган вазифани тайёрламай келсам ҳам, шу баҳони оламан. Ҳатто, дарсларда расм солиб ўтирсам ҳам уришмайди. Биламан негалигини...\nМен жойимга келиб, тахта стулга ўтиришим билан синф эшиги очилди.\n– Ҳайитгул опа, уйимизга она олиб келди. Баҳромга рухсат беринг, – ўртанча акам – Комил ортидан кучук қувлагандек ҳовлиқиб гапирди.\nМен Ҳайитгул опанинг «вой-вой» дейишига ҳам, «Қанақа она?» дея ҳайрон қолишига ҳам, синфдаги болаларнинг шовқинига ҳам парво қилмадим. Ражаб акамнинг пўстинини (тушгача у, тушдан кейин мен кияман), қўлимга олиб, папкамни эсдан чиқариб акамнинг изидан югурдим.\nОна. У қанақа бўларкан? Кимга ўхшаркан? Менга бўлса керак-да? Уч акам отамга ўхшайди, қора бари. Мен эса оппоқман. Аммам нуқул пешанамдан ўпади-да, «Ўзи оқ, пешанаси қора, ўғлим», дейди.\nУ пайтлари мен бу сўзнинг мағзини тушунмасдим, албатта. Онам мени дунёга келтириб, олти ойдан сўнг сариқ касалига учраб, оламдан ўтганини айтишарди. Икки ўрим сочини икки ёнга ташлаб тушган оппоқина онамнинг катта суратини уйнинг тўрига илиб қўйишганди. Катта акаларим кўчадаги болалар билан уришиб калтак ейишса ҳам, йиғлашмасди. Қизиғи, гоҳ-гоҳида шу суратга қадалган кўзларидан оққан ёшлар узоқ вақт тўхтамасди. Мендан катта акам онам ўтганида икки яшар бола бўлган. Эслашича, онам сўнгги кунларида унга салом беришни ўргатган экан. Шунгами, ҳар тонг юз-қўлини ювгач, югуриб келиб, суратдаги онамга салом беради. Мактабдан қайтгач ҳам.\nМен биламан, суратдаги онам қайтиб келмайди. Қоши қалин амаким шундай деган. Улар катта ўқитувчи. Нотўғри гап гапирмайди.\n– Энди Гулбаҳор тирилиб қайтмайди. Болаларга эса она керак! Бу қишлоқда ҳеч ким сенга тегишга розимас. Тўрт ўғил-а? Биттагинаси қиз бола бўлгандаям майлийди. Тунов куни Аҳмад аканинг соқов қизини сўраб борганимизда «Ўғил болаларга қарашнинг ўзи бўладими? Ундан кўра қизим ўзимнинг олдимда ўтиргани яхши», деди.\nОтам миқ этмай эшитади амакимни. Акалар гапирганда укалар жим туриши керак-ку!\n– Қачонгача Шарофатнинг бир оёғи бу ерда бўлади? Синглинг бечора иккиқат ҳолига қишлоқнинг у бошидан келиб, нонингни ёпса, кирингни ювса, ҳовлингга қараса?\nОтам яна индамайди. Амаким косадаги шўрванинг тузини тортади-ю, емайди. Нондан ҳам фақат ушоғини олиб оғзига солади. Бизни ўйлайди, зўрға қозон қайнатишади, шерик бўлмай, дейди. Катта акам айтган бу гапни менга. Ботир акам шунақа ақлли.\nАмаким беҳуда гапираётгани учунмас, қўлидан бу борада иш келмаётгани учун чуқур уҳ тортиб ўрнидан туради. Эшик олдига боргач, асли айтаман деб келган сўзини тилига кўчиради.\n– Болаларингни сўраётганларга бер, – шундай дея эшикдан чиқади.\nОтам ва ниҳоят тилга киради:\n– Ҳеч қачон!\nБизни бола пайтимиз, айниқса, мени гўдаклигимда фарзандга зорлар, пули борлар кўп сўраб келишган. Отам эса бирортамизни бермаган. Мени аммам катта қилган. «Тўрт ўғил, бунинг устига, ўзларига-ўзлари катта бўлишаяпти, қанақа каллакесар бўлишади, ҳали, ким билади» дея ҳеч ким отамга турмушга чиқишга рози бўлмаган экан.\nАкам иккимиз югургилаб уйга келдик. Ҳовлида катта аммам ўчоқ бошида юрибди. Ошнинг ҳиди димоққа урилди. Аниқ онани олиб келишган. Шунга атаб ош дамлашаяпти. Фақат тўй оши эмас. Бўлмаса, амаким дамларди.\n– Она қани? – дедим аммам муздек юзимни ўпаркан.\n– Ичкарида, уйда, – аммам жилмайганча жавоб берди.\nАкам иккимиз энди уйга қараб чопдик. Айвонда амаким билан отам ўтирибди. Тез саломлашиб атрофга алангладим. Она йўқ. Шунда кўзим ўз онамнинг суратига тушди. Табассум қилиб турибди.\nБизнинг иссиқ печкали хонага кирсак, она ўтирибди. Мендан ҳам оқ она. Ёнида икки акам. Бири конфет шимиш билан овора, орада бурнини тортиб қўяяпти. Бири ёнғоқ ўйнаяпти. Фавқулодда тартибли бўлиб ўтиришганини кўриб ҳайрон қолдим.\n– Ассалому алайкум, – Комил акам икки қўлини қорнига қўйиб бироз эгилиб салом берди. Мен ҳам шундай қилдим. Онадан эса садо йўқ. Амаким айтган соқов аёлми бу. Эй, онадан ҳам бахтимиз келмабди. Энди соқовча ўрганамизми? Бу она билан дарс тайёрлаш тугул гаплашиб ҳам бўлмайди-ку!\nМактабдан кела-келгунча онани кўришим билан югуриб бориб қучаман, деб ўйлагандим. Тиззасига бошини қўйиб, оёқларини қучоқлаб печнинг ёнида мусичадек бўлиб ўтирган онани қандай қучоқлайман?\nНаилож акамларнинг ёнига чўкдим. Ҳаммамиз жим ўтирибмиз. Дастурхонга сочилган қоғози чиройли конфетларга қўл узатишга ҳам ҳафсала йўқ. Фақат Ражаб акамнинг бурнини тортгани эшитилади.\nАммам иссиқ ош кўтариб кириб келганида жонланиб қолдик. Ошга қўл узатса, бошини кўтарса, онанинг юзини кўрармиз, ахир. Аксига олиб аммам ҳам бизни хонадан қувиб солди. Мен чиқмай ўтиравердим. Кенжаман, бошқаларга қараганда онани кўришга биринчи мен ҳақлиман!\n– Олинг, ошдан, – аммам қанча чорламасин она бошини кўтармади. Кейин аммамнинг ҳасрат халтаси очилди. – Гулбаҳор келинимиз шу Баҳромни туққач, сариққа чалиниб дунёдан кўз юмди. Болалар, шукр, бари ақлли, катталари аллақачон рўзғор ишларига яраб қолишган. Сиз чўчиманг, укам жуда меҳрибон. Болаларини ҳеч кимга ишонмай ўзи қараяпти тўққиз йилдан бери. Пешанангизда бор экан, синглим, шу ғарибларни болам десангиз, Худо сизни ҳам сийлар.\nОна тилга кирди. Лекин нима деганини тушунмадим. Йиғи аралаш айтгани учунмас, сўзларни бошқача айтгани учун. Кейинчалик ҳам унинг сўзлари бизга қизиқ туюларди. Бир нима сўрасак, «Билмем», дер, «Кетам» деганидан эса қўрқардик. Ўз юртига кетиб қолса-я деб. Менга эса барибир унинг сўзлаши ёқарди, эркалатиб гапиргандек. Она узоқ вақт биздан бегонасираб юрди. Уни отамнинг қалин ўртоғи бизникига алдаб олиб келган экан. Аёли билан Россияга борганида бир қари татар аёлнинг уйидан қўниб топишади. Қарашса, олти қиз. Отаси урушда ўтиб кетган. Бирортаси эрга тегмаган. Чунки уларнинг қишлоғида эркак зоти кам бўлган. Онасини кўндириб, отамни роса бой, биргина ўғли бор деб олиб келишган. Келиб қараса, тўрт ўғил, учаласи қоп-қора, биргинаси оппоқ.\nОнам энг биринчи менга ўрганди. Чунки этагидан қолмасдим. Яна мен тап тортмай «Она» дердим. Акаларим эса ийманишармиди, аввалига айтишмасди. Лекин ҳамма ишига қарашардик. Овқатларни шунақа ширин қилардики, қайта-қайта сузиб ердик. Амаким ҳам бизникига келса, овқат ейдиган бўлганди.\nИсми қизиқ эди – Флюза. Қўшни аёллар узоқ вақт Феруза деб чақиришди, у эса аччиғини келиб исмини бўғинлаб такрорларди. Улғайгач билдим, онамнинг исмининг маъноси ғалаба ташувчи экан.\nСинглим туғилганида бутун қишлоққа суюнчиладик. Аммо чақалоқни қўлимизга олиш тугул кўришга муштоқ эдик. «Матурым минем», яъни чиройлигинам дея эркалатиб, ўраб-чирмаб қўярди Руфинани. Аммаларим бир куни жанжал қилиб, чақалоқни қўлидан олиб ювинтиришганини аниқ эслайман. Негадир, Руфинани қаттиқ қизғаниб, ҳаммадан яширарди.\nСинглим Руфина юришни бошлагач, бизга талпинар, онам эса уни биз билан кўпам ўйнатмасди. Ўгайлик қилишади, деган ҳадиги бор эди. Эсимда синглим уч яшар бўлганида онам уни олиб юртига кетди. Биродарларини кўриб келгани. Бир ой деганда қайтди. Ўшанда иккисини ҳам қаттиқ соғиниб кутдик. Тўрталамиз ҳам ҳар кеч узоқ вақт кўча бошида ўтирардик. Синглим билан онам келаяптими, деб йўл қарардик. Кутганимиздек ярим кечаси келишган. Ўшанда онам уларни йўл бошида кутиб олганимиздан таъсирланиб йиғлаганди.\nОнам аввалига бегонасираб яшагани билан бизга ўгайлик қилмаган. Тўғри, эркалаб ўтирмасди. Лекин уришмасди, қаттиқ гапирмасди. Ширин овқат қиларди, ўзимизни, уст-бошимизни тоза тутарди, бирга киноларга олиб борарди. Аҳён-аҳёнда татарча қўшиқлар куйлаб қоларди. Қишлоғимиздаги бир татар оиланинг тўйида рақс тушганини ҳам кўрганман. Яйраб-яшнаб ўйнаганди ўшанда.\nУйланиш ёшига етганимизда баримизнинг кўнглимизга қулоқ тутган ҳам шу аёл. Невараларини оёғида чайқаб катта қилган ҳам ўзи.\nЁтоқ касал бўлиб қолгач юрагига қўл солишга журъат қилолмадик. Синглимга сен сўра дейишга ҳам ботина олмаймиз. Охири ўгайлик қилди, деган сўздан эмас, онамнинг ўлим билан юзма-юз келаётганини тан олишдан қўрқамиз. Бир кун отамга ўзи сўз бошлабди:\n– Мени юртимга олиб бораман деб куйинманглар. Шу ерга қўйинглар. Шу тупроққа. Ўғилларим қабримни зиёрат қилишади, қизим шу юртда. Энди тўлалигимча шу юртники бўлай.\nБу гапни эшитиб, онамнинг опа-синглисига телеграмма жўнатдим. Онам икки синглиси билан кўзи очиқлигида сўнгги бор дийдорлашиб жуда суюнди. Мингдан-минг розиман, дея бу оламдан кўз юмди. Онанинг ўлими оғир бўларкан...\nАёлим ҳанузгача бир сўзни таъкидлайди.\n– Шунчалик меҳр-оқибатли бўлиб ўсганларингизга ҳайрон қоламан. Ҳар куни ишга кетар маҳалингиз онангизнинг ҳолидан хабар олардингиз. Қайтгач, «Келинингиз овқат бердими?» деб сўраганингизда хафа бўлиб кетардим. Қорним тўқ десалар ҳам бир коса овқат суздириб, гўё менга ишонмагандек ўзингиз едириб қўярдингиз. Ўша пайтлари кўнглимга оғир ботарди. Энди бизнинг болаларимиз ҳам шунчалик меҳрли бўлсин, дея ният қиламан.\n– Узоқ юртдан келиб, бизга оналик қилган, «Кетам» деса ҳам ташлаб кетмаган она эди у, – дейман-у уйимиз тўрида осилиб турган икки суратга кўз ташлайман. Иккиси ҳам оппоқ, фақат бирининг қош-кўзи меникидек қора, бирининг қошлари эса синглимникидек сариқ, кўзлари кўк аёлларнинг табассуми кўнглимга хотиржамлик бағишлайди.\nШоира ВАФОЕВА ёзиб олди.


Шавкат Мирзиёев Фарғонада “Ҳар бир оила тадбиркор” дастури бўйича 486 млрд сўм имтиёзли кредит ажратиш бўйича топшириқ берди - Халқ сўзи\n12:58 07 Май 2019 Сиёсат\n“Ҳар бир оила - тадбиркор” дастури доирасида ўз бизнесини бошламоқчи бўлган оилаларни аниқлаб, икки-уч ой ичида уларга жами 486 миллиард сўм миқдоридаги имтиёзли кредитларни тўлиқ ажратиш зарурлигини таъкидлади.\nФарғона – моҳир ҳунармандлар, уста деҳқонлар юрти. Бу ернинг кўнчилик, боғдорчилик анъаналари – тайёр бренд.\nБундан фойдаланиб, вилоятда чарм ва пойабзал маҳсулотлари ишлаб чиқариш бўйича қўшимча лойиҳаларни амалга ошириш, шунингдек, “Чарм-атторлик маркази”ни ташкил этиш бўйича топшириқлар берилди.\nКелгуси икки йилда Олтиариқ туманида 3 минг гектар майдонда узумчилик, Қува туманида 2 минг гектарда анорчилик, Қувасой шаҳрида 2 минг гектар майдонда гилосчилик кластерлари ташкил этилиши маълум қилинди. Ушбу кластерлар ўзлари мева етиштириш билан бирга аҳолидан ҳам сотиб олади. Бунинг учун хонадонларга 15 миллион дона узум, 10 миллион дона гилос ва 5 миллион дона анор кўчатлари етказиб берилади. Бу ҳам аҳоли даромадларини, ҳам вилоят экспорт салоҳиятини оширади.\nЯқин йилларда Олтиариқ туманини тўлиқ узум етиштиришга ихтисослаштириш, илмий тадқиқот институтлари ва Тошкент давлат аграр университети олимларининг тавсиялари асосида боғ ва ток қатор ораларида бозорбоп сабзавотлар етиштириш режалаштирилгани таъкидланди.


Майк Пампео - Parstoday\nБМТ АҚШнинг Яман тинчлик жараёнига халақит етказиши ва саботаж қилишини танқид қилди\nЯнвар 12, 2021 15:50\nБМТ Бош котибининг наттоғи АҚШнинг Ямандаги Ансоруллоҳ ҳаракати номини террористик гуруҳлар рўйхатига киритиш тўғрисидаги қарорини қаттиқ танқид қилиб, бундай қарорни сиёсий жараёнга зарар етказувчи деб атади.\nЯнвар 12, 2021 12:34\nТолибонлар гуруҳи Афғонистондаги АҚШ ҳарбийларига ҳужум қилиш тўғрисида огоҳлантирди\nЯнвар 04, 2021 16:46\nТолибон гуруҳи АҚШ террорчи ҳарбийларига Афғонистондаги бу мамлакат армияси назорати остидаги минтақаларга ҳужум қилиши ҳақида огоҳлантирди.\nЯнвар 03, 2021 16:06\nАфғонистон ҳукумати Майк Помпеонинг ўтган йили Афғонистндаги АҚШ ҳарбийларидан ҳеч бири ҳалок бўлмаган деан иддаоларига қаттиқ аксиламал кўрсатди.\nдекабр 31, 2020 15:59\nПомпео : Хитой коронавирус хусусида ўз вақтида маълумот бермаган\nдекабр 30, 2020 14:18\nАҚШ давлати котиби Майк Помпео коронавиурсни тарқалиши бўйича Хитойга қарши айбловларини такрорлади.\nЭрон Помпео иддаосига жавоб қайтарди; АҚШ-нинг ҳарбий ҳузур топиши минтақа нотинчлигининг манбаидир\nдекабр 22, 2020 15:53\nЎтган якшанба куни кечқурун ҳукумат идоралари ва элчихоналар, шу жумладан Америка элчихонаси жойлашган Бағдоднинг яшил зонасига бир нечта катюша ракеталар билан зарба берилди. Ракета ҳужуми натижасида бир неча бино ва транспорт воситалари зарар кўрган, аммо қурбонлар бўлмаган.\nМайк Помпео Россияни АҚШ ҳукумат идораларига қилинган хакерлик ҳужумда айблашга уринди\nдекабр 16, 2020 15:08\nАҚШ давлати котиби АҚШ ҳукумат идораларига қилинган киберҳужум борасида Россия ҳукумати томонидан ҳимоя қилиниаётган рус хакерлари турганига ишора қилди.\nдекабр 16, 2020 13:29\nАҚШ Ўзбекистонни “Махсус кузатувдаги давлатлар рўйхати”дан чиқарди\nдекабр 08, 2020 11:12


Тошкентда қисман қуёш тутилиши кузатилди - видео - 10.06.2021, Sputnik Ўзбекистон\nТошкентда қисман қуёш тутилиши кузатилди - видео\nБугун Тошкентда қисман қуёш тутилиши кузатилди. Бу ҳодиса соат 16:57 да бошланиб, 17:26 да чўққисига етди. Ой қўёш дискини 7 фоизга тўсди. 10.06.2021, Sputnik Ўзбекистон\nSputnik Ўзбекистон мухбири бу ноёб астрономик ҳодисани тасвирга олди.\nўзбекистон, тошкент, қуёш тутилиши, қуёш, ой, космос, видео, мултимедиа\n19:37 10.06.2021 (янгиланди: 18:08 21.06.2021)\nБугун Тошкентда қисман қуёш тутилиши кузатилди. Бу ҳодиса соат 16:57 да бошланиб, 17:26 да чўққисига етди. Ой қўёш дискини 7 фоизга тўсди.


16 йил очлик эълон қилган ҳинд фаоли сайловлардан "тўйганини" айтди\n22:57 / 11.03.2017\nЎтган йили 16 йил давом этган очлик эълон қилишни тугатган ҳиндистонлик фаол Иром Шармила Манипур штатининг қонун чиқарувчи органига сайловларда қақшатқич мағлубиятга учради. У бор-йўғи 90 овоз тўплади.\nШармила ўзининг "Халқ тикланиши ва адолат альянси" партиясидан штатнинг амалдаги раҳбари, "Ҳинд миллий конгресси" партиясидан Окрам Ибоби Сингх билан бир округ бўйича сайловда иштирок этган.\nОвозлар ҳисоб-китоби натижасига кўра, Шармила 90 овоз, Сингх эса 18,5 минг овоз тўплаган. Шармила бунга муносабат билдириб, бундай натижани кутмаганини ва бошқа сайловларда иштирок этмаслигини айтган.\n"Мен мағлубиятимдан уялмайман, бироқ сайловлардан тўйдим ва келгусида уларда бошқа иштирок этмайман. Аммо мен партиям сақланиб қолишини истайман", деб айтган Шармила.\nИром Шармила мисли кўрилмаган фуқаролик бўйсунмаслиги акцияси учун "Манипурнинг темир хоними" деган ном олган: у 2000 йил 5 ноябрда 28 ёшида қуролли кучларга махсус ваколатлар, жумладан ҳарбийларга Ҳиндистоннинг шимолидаги турли айирмачилик гуруҳларига қарши курашда кенг имкониятлар берган қонуннинг бекор қилинишига эришмоқчи бўлиб очлик эълон қилган. Аёлнинг норозилик акциясига эса "Ассам мерганлари" ҳарбийлаштирилган корпуси хизматчилари томонидан Малом шаҳрида 10 фуқаро, жумладан 2 боланинг ўлдирилиши бевосита сабаб бўлган.\nШармила очликни 2016 йил 9 февралида якунлаган. Фаол баҳсли қонун бекор қилинмагунча овқат ейишдан, сув ичишдан, сочларини тараш ва кўзгуга қарашдан бош тортган. Бироқ у очликни бошлагандан 3 кун ўтиб ҳибсга олинган ва унга "жонига қасд қилишга уриниш" айблови қўйилган. Аёлнинг саломатлиги ёмонлашаётгани сабабли ҳукумат унга мажбуран овқатлантириш жараёнини қўллаган. Аёл бир неча бор озодликка қўйиб юборилган, бироқ сўнгра яна ҳибсга олиниб, мажбурий равишда овқатлантирилган.\nочлик Иром Шармила Манипур штати фаол


ЎзА - Тожикистонга инсонпарварлик ёрдами жўнатилди\n09.04.2020 Чоп этиш версияси\nЕр шарида жиддий ташвиш ва хавотир уйғотаётган пандемия дунё бўйлаб авж олганидан буён Ўзбекистон инфекция тарқалишининг олдини олишга кўмаклашиш учун Хитой, Эрон, Афғонистонга инсонпарварлик ёрдамлари кўрсатди.\nДавлатимиз раҳбари номидан ён қўшни ва азалий биродар тожик халқига юборилган дўстона ёрдам ҳам кўз илғамас офатни бартараф этиш учун биринчи навбатда эҳтиёж сезиладиган тиббий буюм ва воситалар ҳамда озиқ-овқат маҳсулотидан таркиб топган.\n– Инсоният учун умумий офатга айланган ушбу касалликка барча давлатлар баҳамжиҳат бўлиб курашса, хавфу хатарни тезроқ бартараф этиш мумкин, – дейди Сурхондарё вилояти Фавқулодда вазиятлар бошқармаси бошлиғи ўринбосари Ж.Абраматов. – Бу масалага Ўзбекистон алоҳида эътибор билан қарамоқда. Ён қўшнимиз Тожикистонга кўрсатилган ёрдам ҳам ана шундай эзгу мақсадга йўналтирилгани билан аҳамиятлидир.\nБугун инсонпарварлик ёрдами юкланган поезд Сурхондарё вилоятидан Душанбе шаҳрига жўнаб кетди.


Касбида ИББ ходимига пора таклиф қилган...\n04.02.2020 00:18 0 127\n3 февраль куни Қашқадарё вилояти Касби тумани ИИБ ҳузуридаги тергов бўлинмаси ходими туман ИИБ бошлиғи номига билдирги билан мурожаат қилган. Унда фуқаро 34 ёшли С.Х.нинг уйидаги сомонхонасида ноқонуний равишда қўлбола усулда ясалган жувоз ускунасини ўрнатиб пахта чигитидан ёғ ва шрот еми ишлаб чиқараётганлиги ҳолати юзасидан терговга қадар текширув ҳужжатлари борлигини ва текширув жараёнида С.Х. ундан ўзига нисбатан қонуний чора кўрмаслик ва жиноят иши қўзғатишни рад қилиш тўғрисида қарор қабул қилишини сўраб, эвазига жами 6.000.000 сўм миқдорида пора таклиф қилаётганлигини билдириб, С.Х.га нисбатан қонуний чора кўришликни сўраган.\nБилдиргига асосан ИИВ Ўз хавфсизлик бошқармаси Қашқадарё вилояти бўйича бўлими, Иқтисодий жиноятларга қарши курашиш бошқармаси Касби тумани бўлими ва Касби тумани прокуратураси ходимлари билан ҳамкорликда тезкор тадбир ўтказилган.\nФуқаро С.Х. пора сифатида таклиф қилган жами 7.500.000 сўм ва 200 АҚШ долларини ходимнинг хизмат хонасида унга бераётган вақтида далилий ашё билан ушланган ва пуллар тегишли тартибда расмийлаштирилиб олинган.\nЖамият 09/03, 19:51\nХоразм ҳокимлигига суд қарори «копейка»ми?


ЎзА - Мақсадимиз – Ўзбекистон билан барча соҳадаги муносабатларни ривожлантириш\n12.04.2019 22:37 Чоп этиш версияси\nМақсадимиз – Ўзбекистон билан барча соҳадаги муносабатларни ривожлантириш\nЎзбекистон Республикаси Президенти Шавкат Мирзиёев 12 апрель куни қатор хорижий давлатлар элчиларидан ишонч ёрлиқларини қабул қилиб олди. Тантанали маросим доирасида элчилар ўз фикрлари билан ўртоқлашди.\nАҳмад бин Саид ал-КАСИРИЙ, Ўмон Султонлигининг Ўзбекистондаги Фавқулодда ва мухтор элчиси:\n– Бугун Президент Шавкат Мирзиёевга мамлакатимизнинг Ўзбекистондаги элчиси ишонч ёрлиғини топшириш шарафига муяссар бўлдим. Шавкат Мирзиёев Ўзбекистондаги миссиямиз давомида ҳеч қандай протоколсиз, бевосита вазирлик ва идоралар билан ишлашимиз бўйича тавсиялар берди. Давлатингиз раҳбарининг тавсияларидан беҳад мамнунмиз.\n2018 йил июль ойида Султонликда Ўзбекистон элчихонаси очилди. Ўзбекистоннинг юртимиздаги дипломатик миссияси билан самарали ҳамкорлик қиламиз. Фаол сиёсий мулоқот ҳамкорлик йўналишларидан бири бўлиб, мамлакатларимиз кўплаб масалалар бўйича ўхшаш қарашларга эга.\nШунингдек, биз савдо-иқтисодий ҳамкорликни ривожлантирамиз. Зиёрат туризми борасида ҳам Ўзбекистон улкан салоҳиятга эга. Мақсадимиз бу соҳадаги муносабатларни ривожлантириш. Бундан ташқари, яқин келажакда савдо-иқтисодий ҳамкорлик бўйича комиссия ташкил этишни режалаштирдик. Ўмон Султонлигининг Ўзбекистондаги элчиси сифатида мамлакатларимиз ўртасидаги икки томонлама муносабатларни мустаҳкамлаш ва кенгайтириш йўлида барча саъй-ҳаракатларни амалга ошираман.\nИбрагим ЖУНУСОВ, Қирғизистон Республикасинингмамлакатимиздаги Фавқулодда ва мухтор элчиси:\n– Қирғизистон – Ўзбекистон муносабатлари узоқ тарихга эга. Президент Шавкат Мирзиёев таъкидлаганидек, икки-уч йил олдин тасаввур қилиш имкони бўлмаган ишлар бугун амалга ошмоқда. Давлатларимиз раҳбарлари олдимизга ўзаро товар айирбошлаш ҳажмини 500 миллион АҚШ долларига етказиш вазифасини қўйган. Биз бу маррани қўлга киритиш учун барча имкониятларни ишга соламиз.\nНазорат-ўтказиш пунктлари очилгани, маданий-гуманитар алоқалар ривожланаётгани халқларимизнинг яхши қўшничилик муносабатларини мустаҳкамламоқда. 4 ой аввал Ўзбекистонда Қирғизистон маданияти кунлари ўтказилди. Эндиликда Қирғизистонда Ўзбекистон маданияти кунларини ташкил этишга тайёргарлик кўрилмоқда.\nДавлатингиз раҳбари билан учрашувимизда ўзаро алоқаларни янги мазмун билан бойитиш юзасидан фикр алмашдик. Ўйлаймизки, Қирғизистон – Ўзбекистон ҳамкорлиги мустаҳкамланиб бораверади.\nМеҳмет Суреййа ЭР, Туркия Республикасининг Ўзбекистондаги Фавқулодда ва мухтор элчиси:\n– Ўзбекистондек тарихий ва маданий ришталаримиз мустаҳкам боғланган ва биз қардош деб билган юртга элчи бўлиш катта шараф. Шукрлар бўлсинки, ушбу шарафли вазифа менга насиб этди.\nПрезидент Шавкат Мирзиёевнинг 2017 йил октябрь ойида Туркияга, Президент Режеп Таййип Эрдўғоннинг 2018 йил 29 апрель – 1 май кунлари Ўзбекистонга ташрифлари мамлакатларимиз муносабатларида янги саҳифа очди. Биз Ўзбекистон томонининг Туркия делегациясига кўрсатган унутилмас меҳмондўстлигини катта мамнуният билан эслаймиз. Президентимизнинг Ўзбекистонга ташрифи чоғида тузилиши келишиб олинган Стратегик шериклик олий кенгаши муносабатларимизни ўзаро манфаат асосида илғор даражага чиқаришига ишонамиз. Сиёсий алоқаларимиз мукаммал экани барча соҳадаги муносабатларни янада ривожлантиришда муҳим имконият яратмоқда.\nЮртимиздаги 80 миллионли аҳоли ота юрт деб қабул қилувчи Ўзбекистонга нисбатан чуқур муҳаббатни ўзим билан олиб келдим. Туркияликлар юраги қардош Ўзбекистоннинг муваффақияти, ҳаёти осойишта ва фаровон бўлиши учун уриб турганини билишингизни хоҳлардик. Ўз вазифамни ўташимда Ўзбекистон ва қардош ўзбек халқининг қўллаб-қувватлашини доимо ҳис этишимизга ишонаман.\nСунарио КАРТАДИНАТА, Индонезиянинг мамлакатимиздаги Фавқулодда ва мухтор элчиси:\n– Авваламбор Индонезия Президенти ва халқининг саломи ва эзгу тилакларини Ўзбекистон Президенти ва халқига етказишни истардим. Индонезия билан Ўзбекистон ўртасидаги ўзаро манфаатли ҳамкорлик изчил ривожланаётганини алоҳида таъкидлаш жоиз. Биз дўстона муносабатларни янада мустаҳкамлаш ва тараққий эттириш истагидамиз. Зеро, Индонезия билан Ўзбекистон икки ва кўп томонлама алоқаларни ривожлантиришда якдил қарашларга эга.\nАйни пайтда Тошкент – Жакарта – Тошкент тўғридан-тўғри ҳаво қатновини йўлга қўйиш масалалари юзасидан музокаралар олиб борилмоқда. Бу туризмни янада ривожлантиришга, халқларимиз ўртасида дўстона алоқаларни мустаҳкамлашга хизмат қилади. Шунингдек, иқтисодий соҳадаги ҳамкорликни тараққий эттиришга, товар айирбошлаш ҳажмини оширишга улкан ҳисса қўшади. Бу лойиҳани тез кунларда ишга тушириш ниятидамиз.\nДархан САТИБАЛДИ, Қозоғистоннинг Ўзбекистондаги Фавқулодда ва мухтор элчиси:\n– Қозоғистон Республикаси ва Ўзбекистон Республикаси ўртасида яқин ва дўстона алоқалар йўлга қўйилган. Сўнгги бир неча йилги рақамларга назар ташласак, мамлакатларимиз товар айланмаси ҳажмини 3 миллиард АҚШ долларига етказишга эришилди. 2020 йилга келиб бу кўрсаткични 5 миллиард долларга етказишни мақсад қилганмиз ва бу борада фаол иш олиб борилмоқда.\nҚозоғистон Республикаси Президенти Қосим-Жомарт Тоқаев 14 апрель куни давлат ташрифи билан Ўзбекистонга келади. Бу давлатимиз раҳбарининг илк хорижий сафарларидан бўлиб, мамлакатларимиз муносабатлари нечоғли яқинлигидан далолат беради. Ташриф доирасида Ўзбекистонда Қозоғистон йилининг расмий очилиш маросими ўтказилади. Ўйлайманки, мазкур йил ҳам ўзаро муносабатларимизни янги босқичга кўтарган йил сифатида қардош халқларимиз ёдида муҳрланиб қолади.


Нима муҳимроқ: ўқувчининг ташқи кўриниши ёки таълим сифати? – Telegraph\n“Юксалиш” умуммиллий ҳаракати матбуот хизмати February 26, 2020\nКуни кеча Ўзбекистон Республикаси Вазирлар Маҳкамаси ҳузуридаги Таълим сифатини назорат қилиш давлат инспекцияси томонидан regulation.gov.uz порталига Нодавлат таълим хизматлари кўрсатиш соҳасидаги фаолиятни лицензиялаш тартиби тўғрисида низомга ўзгартириш ва қўшимчалар киритиш тўғрисидаги қарор лойиҳаси (https://regulation.gov.uz/ru/document/14087) жойлаштирилди.\nҲужжатдаги бир қатор муҳим жиҳатлар кенг жамоатчиликнинг муҳокамасига сабаб бўлгани учун “Юксалиш” умуммиллий ҳаракати мазкур масала юзасидан ўз муносабатини билдиради.\nБиринчидан, таклиф этилаётган асосий ўзгартиришлар нодавлат таълим муассасалари томонидан лицензия олиш тартиби билан боғлиқ. Хусусан, таълим олувчилар нодавлат умумий ўрта таълим ташкилоти педагогик кенгашининг қарори билан тасдиқланган намунадаги формани кийиши, турли дин ва конфессиялар ҳамда турли субмаданиятларга мансубликни акс эттирувчи элементларни (ҳижоб, кипа, кашая, хоч ва бошқалар) ҳамда ҳуқуқни муҳофаза қилувчи органлар ходимларига хос бўлган ҳарбий ва идоравий формали кийим-бош кийиб юришга йўл қўймаслик, ўғил бола таълим олувчиларнинг ташкилотга танасининг очиқ қисмига татуировка туширган ёки пирсинг қилган, соқол қўйган, сочи 2-3 сантиметрдан узун бўлган ва ёрқин рангларга бўялган ҳолда келишларига, қиз бола таълим олувчиларнинг ташкилотга танасининг очиқ қисмига татуировка туширган ёки пирсинг қилган, сочини ёрқин рангларга бўяган, юзини кўзга ташланадиган даражада макияж қилган, қулоғига биттадан ортиқ сирға таққан, бармоқларига узук таққан, қўл тирноқларини бўяган ва узун қилиб ўстирган ҳолда келишларига йўл қўймаслик таклиф этилмоқда.\nТаълим сифатига, энг аввало, педагог кадрларнинг ва хизмат кўрсатувчи персоналнинг малакаси, ўқув дастурининг самарадорлиги, зарур ресурслар ва керакли моддий-техник база билан таъминланганлиги каби омиллар таъсир кўрсатади. Ушбу жараёнларга ўқувчининг ташқи кўриниши қандай таъсир ўтказиши мумкин? Лойиҳа ташаббускорларида мактаб ўқувчисининг “имижига” қўйилаётган талабларни тасдиқловчи ўтказилган тадқиқот натижалари ёки бошқа фактлар мавжудми?\nБундан ташқари, Ўзбекистон Республикаси Конституциясига мувофиқ, фарзандларни вояга етгунларига қадар боқиш ва тарбиялашга ота-оналар мажбурдирлар, таълим муассасалари эмас.\nШу билан бирга, Ўзбекистон Республикаси Президентининг Парламентга мурожаатномасида ҳам лицензия ва рухсатномалар бериш асосларини тубдан қайта кўриб чиқиб, уларнинг сонини камида 2 баробар қисқартириш керакли таъкидланган эди. Шунингдек, давлатимиз раҳбари томонидан 17 февраль куни ўтказилган йиғилишда ҳам тадбиркорлик фаолиятида лицензиялаш ва рухсатномалар бериш тартибини тубдан такомиллаштириш бўйича устувор вазифалар белгилаб берилган эди (https://president.uz/uz/lists/view/3360). Хусусан, инсон соғлигига ва жамиятга зиён етказмайдиган фаолият турлари лицензиялашдан чиқариб ташланиши лозимлиги алоҳида таъкидланган эди. Масалан, ўқув марказларидаги ўқитиш жараёни фуқароларнинг ҳаёти ва соғлигига зиён етказмаса-да, лицензияланади.\nИккинчидан, нодавлат таълим муассасалари ўқувчиларининг ташқи кўринишига қатъий талаблар қўйилиши болаларнинг танлаш ва ўзини ифода этиш эркинлигини чеклашга олиб келади. Улар ўзлари истаганича кийиниш ҳуқуқига эгадирлар, албатта, умумий қабул қилинган ахлоқий меъёрлар доирасида. Масалан, кийим жуда тор ёки кенг бўлмаслиги керак, деган талаб. Ушбу мезон субъективдир. Қизларнинг юбкалари ёки ўғил болалар шимларининг узунлиги, маҳкамланган тугмалар сони, пойабзал пошнасининг баландлиги ... Ўқувчига илм ўргатиш, уни мавзуга қизиқтириш ўрнига ўқитувчилар чизғич билан юриб, этак ва шимларнинг узунлигини ўлчайдиларми? Болаларни танлаш имкониятидан ва ўзини ифода этиш имкониятидан маҳрум этиш орқали уларнинг руҳиятига зарар этказиб қўйиш ва умуман таълим тизимига нисбатан нафрат уйғотиш мумкин. Ўқувчининг ташқи кўринишини ҳуқуқий жиҳатдан тартибга солиш қанчалик тўғри?\nБундан ташқари, ҳужжатнинг ўзида бир қатор номувофиқликлар мавжуд. Масалан, 2018/2019 ўқув йилидан бошлаб ўқувчиларнинг давлат умумий ўрта таълим муассасасига мактаб формасида келишлари ихтиёрий, 2024/2025 ўқув йилидан бошлаб эса мажбурий эканлиги қайд этилган. Нима сабабдан 2020 йил 22 феврал куни эълон қилинган лойиҳада аллақачон якунланган 2018/2019 ўқув йилини кўрсатилмоқда?\nУмид қиламизки, ҳужжат ташаббускорлари қонунчиликка киритилиши таклиф этилаётган ушбу ўзгаришлар юзасидан асослантирилган сабаблар тақдим эта оладилар.


Die Welt: Россия жаҳон саҳнасига жанговар кайфиятда қайтмоқда\n12:32 / 22.09.2016\nРоссия жаҳон сиёсат саҳнасига қайтаяпти, бу иқтисодиётининг тикланиши, Сурия инқирозини ҳал этишдаги иштироки ҳамда АҚШдаги сайловолди пойгасига аралашувида кўринмоқда, деб фикр юритишган Die Welt нашрининг Штефан Бойтельсбахер ва Хольгер Цшепиц каби шарҳловчилари.\nМақолада қайд этилишича, эндиликда Россиясиз Сурия муаммосини ҳал этиш хусусида фикр юритиш мумкин эмас. Мамлакат жаҳон иқтисодиётида ҳам ўз ўрнини эгаллаб бораяпти. Гарчи нефть нархи арзонлигига қарамай, Россия президенти Владимир Путин мамлакатнинг хом-ашёга қарамлигини қисқартиришнинг уддасидан чиққан кўринади. Шу билан иқтисодий натижалар тобора юксалмоқда.\nИкки йиллик пасайишдан сўнг, 2017 йилда Россия иқтисодиётининг ўсиши кутилмоқда. Давлат валюта захиралари ҳажми ҳам ошиб бораяпти, деб ёзмоқда муаллифлар. Инқирознинг 2015 йил баҳоридаги энг чўққи палласидан сўнг, давлат жамғармаси яна 40 млрд долларга бойиди. Кредит бозорлари акциядорларининг фикрича, вазият аста-секин барқарорлашади. Уларнинг айтишича, келаси йилда банкротлик эҳтимоли 12 фоизни ташкил этади, бу Россияга қарши санкциялар киритилган 2014 йилдан бери энг паст кўрсаткичдир. Миллий валюта - рубль курси ҳам долларга нисбатан 14 фоизга мустаҳкамланди. Россия фонд биржаси 13 фоизга кўтарилди. Рейтинг агентликлари Россияга нисбатан прогнозларини ижобий томонга ўзгартиришди.\nРоссиянинг қайтаётгани Америка сайловолди кампаниясига аралашаётганида ҳам ўз аксини топмоқда, дейилади мақолада. Россия бир неча ўн йиллар мобайнида илк маротаба Оқ уй раҳбарлиги учун пойгада аҳамиятли ўрин тутмоқда. Демократлар партияси номзоди Ҳиллари Клинтон Кремль маъмуриятини танқид қилишдан тингани йўқ, унинг республикачи рақиби Донльд Трамп эса, аксинча, Путинни мақташ билан овора. АҚШнинг баёнот беришича, Москва ўз кучини ҳис қилгани боис, бу курашга ҳам аралашаяпти. Ўз навбатида, Путин АҚШ сайлов жараёнининг адолатли эканини шубҳа остига қўймоқда.\nАслида ҳам, ижтимоий сўровларга кўра, америкаликларнинг тенг ярми сайловлардаги овоз саналиши адолатли бўлишига ишонмайди. Шундай экан, тобора кескин тус олаётган президентлик пойгаси натижасига ташқи омил сезиларли таъсир кўрсатиши мумкин, деб ёзишган муаллифлар.\n«Трамп ва Клинтоннинг сайловолди кураши янада кескинлашмоқда. Шу боис, ташқи сиёсий омиллар, масалан руслар томонидан фаол равишда ёдга солинаётган электрон мактублар билан боғлиқ ҳолатлар ҳал қилувчи кучга айланиши мумкин», — деган Американинг «Евросиё» таҳлилий маркази асосчиси Иэн Бреммер.\nАммо, Клинтон хоним қанчалик айбламасин, Россиянинг Америка сайлов жараёнига нақадар аралашаётгани номаълумлигича қолаяпти, дея хулоса қилади шарҳловчилар. Бироқ, уларнинг фикрича, Москва хоҳласа, буни қандай амалга оширишни жуда яхши билади.


BBC: Толибон ичида жиддий келишмовчилик - Бародар ҳукумат таркибидан норози\n28 сентябр 2021, Тошкент вақти: 01:34\nМуваққат ҳукуматда деярли барча муҳим лавозимлар Толибон вакиллари ўртасида тақсимланган.\nАфғонистонни назорат қилаётган Толибон ҳаракати раҳбарлари ўртасида жиддий ихтилоф чиққан – бу ҳақда Би-би-си Толибоннинг муваққат ҳукумати ичидаги юқори мартабали манбаларига таянган ҳолда хабар қилмоқда.\nБи-би-си паштун хизмати суҳбатдошларига кўра, президент саройидаги йиғилиш чоғида Толибон асосчиларидан бири, янги ҳукуматда бош вазир ўринбосари лавозимини эгаллаган Абдул Ғани Бародар бошқа бир катта мансабдор – қочқинлар ишлари бўйича вазир ҳамда “Ҳаққоний тармоғи” ташкилотининг атоқли вакилларидан бири бўлмиш Халил Раҳмон Ҳаққоний билан тортишиб қолган.\nХабар қилинишича, иккала мулозим бир-бирига қаттиқ сўзлар айтган, даҳанаки жангга уларнинг Толибон ҳукуматидаги тарафдорлари ҳам аралашган.\nЖанжалга Бародарнинг Афғонистон янги ҳукумати тузилмасидан норозилиги сабаб бўлгани айтилмоқда.\nИддао қилинишича, ихтилоф илдизи “толиблар ғалабасининг бош меъмори” деб аталишга ким кўпроқ муносиблиги тўғрисидаги баҳсларга бориб тақалади.\nТолибон Афғонистон «Олий раҳбари» деб эълон қилган Ҳайбатулло Охундзода ким?\nМанбаларга ишонилса, Бародар толибларнинг иқтидорга келиши – музокаралар ва дипломатия билан шуғулланганларнинг, яъни ўзи кабиларнинг хизматлари самараси, деб билади. Юқори мартабали толиблар бошқарувидаги “Ҳаққоний тармоғи” гуруҳи аъзолари эса барча ишни уларнинг ҳарбий ютуқлари ҳал қилганини иддао қилишмоқда экан.\nАйнан Бародар Толибоннинг АҚШ президенти билан тўғридан-тўғри музокара олиб борган биринчи юқори мартабали вакилидир: 2020 йилда у Дональд Трам билан телефон орқали мулоқот қилган эди. Бунга қадар у Доҳада Афғонистондан Америка қўшинларини олиб чиқиб кетиш тўғрисидаги битимга имзо чеккан.\n“Ҳаққоний тармоғи” номи эса сўнгги йилларда Афғонистон қуролли кучлари ва уларнинг ғарблик иттифоқдошларига қарши амалга оширилган энг қонли ҳужумлар билан боғланади.\n13 сентябрь куни Бародар Кобулдаги президент саройида юз берган отишмада ҳалок бўлгани ҳақидаги хабарларни рад этиб чиққан. Толиблар тарқатган аудиобаёнотда Бародар бу ҳақда матбуотда пайдо бўлган хабарларни "ёлғон ва пропагандист ОАВлар томонидан тарқатилган фейк" деб атаган.\nТолибон муваққат ҳукумати бош вазири ўринбосарининг ҳаракат ичидаги гуруҳлар орасида юз берган низода оғир яралангани ҳақидаги хабарлар ижтимоий тармоқлар ва Ҳиндистон матбуотида пайдо бўлган эди. Унда ҳукуматдаги ўринларни тақсимлаш чоғида Толибон ичида жиддий келишмовчилик келиб чиққани айтилади.\n1968 йилда Ўрузғон вилоятида туғилган Бародар попалзай қабиласидан бўлиб, дурроний ёки Қандаҳор пушту тилида сўзлайди. Бародар Афғонистоннинг собиқ президенти Ҳамид Карзай билан бир қабиладандир.\nУ Толибон мудофаа вазирининг ўринбосари ҳам бўлган.\nАҚШда 2001 йилнинг 11 сентябрь куни амалга оширилган террор ҳужумлари ортидан Бародар Афғонистондан Покистонга қочган.\nБародар 2010 йилда АҚШ ва Покистон разведка агентликлари томонидан Карачида ҳибсга олинган ва Покистонда саккиз йил қамоқда ўтирган. АҚШнинг Афғонистон бўйича махсус элчиси Залмай Ҳалилзод таклифи билан озодликка чиқарилганди.\n2020 йилда АҚШ ва Толибон имзолаган битим Американинг энг узоққа чўзилган урушига якун ясаган эса-да, АҚШ қўшинларининг Афғонистондан олиб чиқиб кетилиши Толибон бир неча ҳафта ичида мамлакатни қўлга олишига замин яратди.\n7 сентябрь куни Толибон Афғонистонни "Исломий Амирлик" деб эълон қилди ва ўзининг муваққат ҳукумати таркибини тасдиқлади.\nҲаракат етакчиси – 60 ёшли Ҳайбатуллоҳ Охундзода давлатнинг олий раҳбари деб эълон қилинди. Ҳукумат бошлиғи вазифасини бажарувчи этиб мулла Муҳаммад Ҳасан Охунд тайинланди.\nҲозиргача биронта давлат толибларнинг муваққат ҳукуматини расман тан олгани йўқ. АҚШ давлат котиби Энтони Блинкен Германияда дунёнинг 20 га яқин мамлакатлари вакиллари билан виртуал учрашувдан сўнг Толибон ҳукуматига унинг амалий ишларига кўра баҳо берилиши, легитим бўлиш учун “шунга муносиб иш кўрсатиш керак”лигини айтган.\nЕвропа Иттифоқи эса, Толибон ҳукуматини “ноинклюзив” ва тор доирадаги одамлар манфаатларини ифодаловчи ҳукумат, деб атади. ЕИ толиблар аввал берган ваъдаларига вафо қилмади, деб ҳисобламоқда.\nАфғонистон масаласи Душанбедаги ШҲТ саммити кун тартибида устунлик қилиши кутилмоқда\nТожикистон ҳукумати президент Байденга норозилик билдирди\nБлинкен АҚШ Конгрессида Афғонистон бўйича саволларга жавоб берди\nАмударёни кечиб ўтаётган қочқинлар - Ўзбек-афғон чегарасидаги вазият (ВИДЕО)\nБМТ Афғонистондаги гуманитар инқирознинг олдини олиш учун 600 миллион доллар пул йиғмоқчи\nАҳмад Шоҳ Маъсуд ва унинг ўғли Тожикистонда нега бу қадар машҳур?\n“Стратегик тузоқ”. Жанубий Осиёда янги даврга ҳозирланаётган Хитойнинг муаммо ва ҳадиклари


Ўзбекистон-Қирғизистон чегарасида уч нафар қирғизистонлик ҳалок бўлгани айтилмоқда: Икки томон чегара вакиллари учрашув ўтказган - zarnews.uz\nОАВ хабарларига кўра, Ўзбекистон чегарачилари кеча, 5 май куни Қирғизистоннинг уч нафар фуқаросига қарши қурол ишлатган. Бу ҳақда 24.kg Қирғизистон Миллий хавфсизлик давлат қўмитаси чегара хизматига асосланиб хабар тарқатган.\nҲодиса тафсилотларигна ойдинлик киритиш мақсадида Ўзбекистоннинг Янгиқўрғон йўналиши бўйича чегара хизмати вакиллари ҳамда Қирғизистоннинг Ола-Буқа йўналиши бўйича чегара хизмати вакиллари учрашув ўтказган.\nИкки томон хизмат текширувининг якуни бўйича 6 май куни яна қайта учрашишга келишиб олган. Шунингдек, ҳолат юзасидан тегишли органлар томонидан тергов ҳаракатлари бошланган.\nТеглар: Қирғизистон чегара отишма\nГермания университетида отишма: талаба ҳалок бўлди, жароҳатланганлар бор\nҚирғизистонда собиқ президент Акаевга нисбатан жиноий таъқиб тўхтатилди


"Манчестер Юнайтед"дан ҳам коронавирус чиқди\n9 январь, 2021, 15:13\nТеглар:Манчестер Юнайтед | Коронавирус\nФутболчи дарҳол карантинга олинди.\n"Манчестер Юнайтед" матбуот хизмати жамоада коронавирус инфекцияси билан боғлиқ ҳолат аниқланганини эълон қилди. COVID-19 жамоанинг 19 ёшли уругвайлик вингери Факундо Пеллистрида аниқланди. Ҳозирда ушбу футболчи карантинга олинган.\nЭслатиб ўтамиз, "қизил иблислар" Пеллистрини “Пеньяроль” клубидан ўтган йилнинг октябрь ойида сотиб олишган эди. Ҳужумкор ярим ҳимоячининг трансфери учун манкунианликлар ўн миллион еврога яқин пул тўлаган. Фаcундо билан шартнома 2025 йилгача имзоланган.\nАнглия премер-лигасининг 16-туридан сўнг "Манчестер Юнайтед" 33 очко тўплаб, турнир жадвалида 2-ўринда бормоқда.\nМЮ футболчиси карантинга олинди\nМЮ ўртоқлик учрашувида майдонга тушишдан бош тортди\n"Манчестер Юнайтед"нинг қанча қарзи бор?


17:02 23 Январ 2021\n12:22 24.12.2017 Ҳавола олиш\nЎзбекистон Соғлиқни сақлаш вазирлигининг Республика ўлат, карантин ва ўта хавфли юқумли касалликлар муҳофазаси марказига ҳам Россия Федерацияси томонидан лаборатория ускуналари, сарфланадиган ашёлар ва диагностик препаратлар тақдим этилди\nТОШКЕНТ, 24 дек – Sputnik. Россия истеъмолчилар ҳуқуқлари ва инсон фаровонлигини ҳимоя қилиш бўйича федерал назорат хизмати (Роспотребнадзор) Ўзбекистонга экспресс диагностика қилувчи мобил микробиологик лаборатория тақдим этди. Бу ҳақда Роспотребнадзор матбуот хизмати хабар берди.\nШунингдек, Ўзбекистон Соғлиқни сақлаш вазирлигининг Республика ўлат, карантин ва ўта хавфли юқумли касалликлар муҳофазаси марказига Россия Федерацияси томонидан лаборатория ускуналари, сарфланадиган ашёлар ва диагностик препаратлар тақдим этилди. Ўзбекистонлик мутахассислар лабораториядан қандай фойдаланиш бўйича кўникма олишди.\nТақдим этилган қурилмалар Ўзбекистонда санитар-эпидемиологик вазиятни барқарор ушлаб туришга ёрдам беради. Улар инфекция қўзғатувчилар ҳамда ўта юқумли хавфли касалликлар табиий ўчоқларини эпидемиологик назорат қилишда қўлланилади.\nРоспотребнадзор Халқаро тиббий-санитария қоидалари моддаларини жорий этиш ва амалга ошириш бўйича 2014 йилдан буён Шарқий Европа ва Марказий Осиёда чора-тадбирларни амалга ошириб келмоқда. Ҳозирда минтақа мамлакатларида Россия томонидан тақдим этилган 10та мобил лаборатория фаолият кўрсатмоқда.


Болаларга янги қўшиқлар - «Ўзбекконцерт» давлат муассасаси\nБолаларга янги қўшиқлар\nБолалар юрагига етиб борадиган, эзгуликка чорлайдиган, уларни маънавий баркамол инсонлар қилиб тарбиялашга хизмат этадиган, истиқлол, Ватан, шукроналик руҳидаги болалар қўшикларини, шеърларни, машқ қўшиқларини, куйларни яратиш, ёзги дам олиш оромгоҳларда болаларнинг дам олишларини мазмунли ташкил этиш учун улардан кенг фойдаланилишини ташкил этиш ҳамда бу йўналишда фаоллик кўрсатаётган ижодкор бастакор, шоирлар ва ижодкорларни рағбатлантириш мақсадида “Куйлаймиз-қувнаймиз!” Республика танлови ўтказилади. Мазкур танлов Ўзбекистон касаба уюшмалари Федерацияси Кенгаши, Ўзбекистон Республикаси Маданият ва спорт ишлари вазирлиги, Ўзбекистон Республикаси Халқ таълими вазирлиги, Ўзбекистон Ёзувчилар Уюшмаси, Ўзбекистон Бастакорлар уюшмаси, Ўзбекистон Миллий телерадиокомпанияси, Ўзбекистон мустақил босма оммавий ахборот воситаларини ва ахборот агентликларини қўллаб-қувватлаш ва ривожлантириш жамоат фонди томонидан уюштирилмоқда.\nТанлов учун янги яратилган қўшиқлар 6 ёшдан 14 ёшгача бўлган ижодий жамоалар ёки якка хонандалар иштирокида ижро этилиши шарт.\nТанлов қуйидаги 5 та йўналиш бўйича ўтказилади.\n- қўшиқ учун яратилган энг яхши шеър;\n- қўшиқ учун яратилган энг яхши мусиқа;\n- энг яхши қўшиқ ижрочилиги;\n- энг яхши болалар оромгоҳи мадҳияси;\n- энг яхши ҳисоб шеъри ва машқ қўшиғи.\nТанлов ҳақидаги батафсил маълумотларни Ўзбекистон касаба уюшмалари Федерацияси Кенгаши, Ўзбекистон Республикаси Маданият ва спорт ишлари вазирлиги, Ўзбекистон Республикаси Халқ таълими вазирлигининг ҳудудий бошқарма ва бўлимларидан билиш мумкин.


Танганинг икки томони: Тошкентдаги «снос» можаросида ким нима дейди?\nЖамият 17:02 / 15.04.2019 76849\n2018 йилнинг ноябрь ойида Kun.uz тадбиркор Муҳаммадбобур Хўжаев мурожаати асосида суриштирув ўтказганди. Бу мурожаат бўйича тайёрланган «Бир кунда 600 минг доллардан ортиқ маблағ йўқотдим». Тошкентда тадбиркор қураётган уйлар бузиб ташланди» сарлавҳали мақолада тадбиркорнинг Мирзо Улуғбек тумани «Авайхон» маҳалласи ҳудудида қурилаётган 3 қаватли турар-жой биноси шаҳар ҳокими Жаҳонгир Ортиқхўжаев назоратида бузиб ташлангани баён қилинганди.\nМаълум муддат ўтгач, тадбиркор муаммолари чет эл оммавий ахборот воситаларида ҳам ёритилди. Муҳаммадбобур Хўжаев Тошкент шаҳри ҳокимини шаҳардаги қурилиш бозорини «монополияга айлантириш»да, арзон уй қураётган тадбиркорни «қурилиш бозоридан сиқиб чиқариш»да айблаганди.\nАввалига, 28 март куни Тошкент шаҳар ҳокимлиги матбуот хизмати ОАВда эълон қилинган «ахборот хуружлари»га муносабат билдирди. Унда «бизнесда омади юришмаган тадбиркор исботсиз шов-шувли материаллар билан маҳаллий ҳокимият идоралари номини қора қилаётгани» танқид қилинганди.\n5 апрель куни эса Тошкент шаҳар ҳокимлигида жамоатчилик муҳокамаларига сабаб бўлаётган муаммо юзасидан матбуот учун брифинг бўлиб ўтди ва унда танганинг иккинчи тарафи ҳам кўринди. Шаҳар ҳокими Жаҳонгир Ортиқхўжаев брифингда муаммо юзасидан фикрларини айтиб ўтди ва инвестор билан юзма-юз мулоқот ўтказишга тайёрлигини маълум қилди.\n«Тадбиркор Муҳаммадбобур Хўжаевни умримда кўрмаганман, гаплашмаганман ҳам. Мен тўғримда оммавий ахборот воситаларида ҳар хил фикрлар билдирмоқда. Тадбиркор билан алоҳида ҳам, оммавий ахборот воситалари олдида ҳам суҳбатлашишга тайёрман. Марҳамат, келсин.\nЎша ис газидан нобуд бўлган инсонлар, у қурган уйлар ва уни қабул қилиб олган мансабдор шахслар юзасидан суд ишлари кетмоқда. Керак бўлса, ҳаммаси жиноий жавобгарликка тортилади», - дейди шаҳар ҳокими. Шундан сўнг ҳоким режалаштирилган расмий учрашувлари борлигини айтиб, брифингни давом эттиришни ўз вакилларига топширди.\nБрифинг давомида тадбиркор томонидан қурилган уйларда яшовчи фуқаролар мурожаати акс этган видео намойиш этилди. Унда тасвирланган уйлар ҳеч қанча вақт ўтмай, аянчли ҳолга келиб қолганини, уйларда ёмғир суви кетадиган ариғ-у қудуқлар ҳам йўқлиги, девор ўрнига гипсокартондан фойдаланилгани, уйлар пойдеворсиз қад ростлагани учун хонадон полидан ўтлар ўсиб чиққанини, уйлар бир-бирига жуда яқин қилиб қурилгани, ёнғин хавфсизлиги ва бошқа талабларга умуман жавоб бермаслигини кўриш мумкин. Фуқаролар бу ҳолатлардан жуда ҳам норозиликларини ифодалашган.\nБрифингга келган «Авайхон» МФЙ фаоллари ва ўша ерда яшовчи фуқаролар бирин-кетин фикр билдиришни бошлашди. «Авайхон» МФЙ фаоли Гулчеҳра Назармуҳаммедованинг сўзларига кўра, у оиласи билан 2017 йилнинг декабрь ойида шу уйлардан бирига кўчиб ўтган. Ўша вақтда қабул қилиб олинганида шароитлар жуда яхши бўлган. Бироқ кейинроқ уйда камчиликлар пайдо бўла бошлаган.\n«Бор йўғи икки ойгина бахтли яшадик. Озроқ бўлса ҳам бахтни ҳис қилдик. Чунки жуда кўп қийинчилик кўриб, охири эришган уйимиз эди. Лекин бир аҳмоқ, кечирасизлар-у, яна қайтариб айтаман - «мошенник»нинг қўлига тушиб қолдик. У одамларни лақиллатгани учун 3 марта судланган экан. Мана шу Равшан Зокиров.\nМуҳаммадбобур Хўжаев масаласига тўхталсак, бу инвестор ҳеч ким билан учрашмайди. Чет эл оммавий ахборот воситаларида ҳокимлар унинг фаолиятига тўсқинлик қилаётганини айтмоқда. Лекин ҳоким ўз ишини қилмоқда. Шаҳарда шароитлари яхши уйлар қурилмоқда. Керакли жойда ўз ёрдамини бермоқда», - дейди маҳалла фаоли.\nБуни йиғилишда қатнашган бошқа фуқаролар ҳам тасдиқлашди. Улар ҳам ўз эътирозларини билдириб ўтишди.\nБрифингда қатнашган Мирзо Улуғбек туман ҳокими ўринбосари Абдулазиз Абдулҳаков агар суд тартибида талабга жавоб бермайдиган уйлар бузилса, ўша ерда яшовчи фуқаролар уйига куйиб қолмаслиги, у ўз таклифини тайёрлаётгани, янги инвестор келиб 12 қаватли уй қуриши ва ўша ерда яшовчи фуқаролар кўчиб ўтиши мумкинлигини айтиб ўтди.\nТошкент шаҳар Ички ишлар бош бошқармаси Ёнғин хавфсизлиги бошқармаси ходими Бахтиёр Пўлатов ҳам ўз муносабатини билдирди.\n«Аввалига тадбиркор уйни ўзи учун қуришини айтиб, тегишли ташкилотлардан ҳужжат олади. Уйни қураётганда ўша шахс қўшниларидан бошқа ҳеч қайси ташкилотдан рухсат олмайди. Уйи битгач, тайёр бўлган хоналарни битта-битта сота бошлайди. Қонунан ҳаммаси тўғри амалга оширилади.\nШунинг учун бундай қурилишлар устида ҳеч ким турмайди, ҳеч ким назорат қилмайди. Тегишли кўрсатмалар ҳам бермайди. Одатда, қурилиш ташкилотлари бинони қуриб битказганидан сўнг, ҳокимлик томонидан тегишли тартибда қабул қилиб олинади. Бундай уйларда ундай тартиб мавжуд эмас», - деб ўша тадбиркор қандай фаолият юритганини тушунтириб берди бошқарма вакили.\nЙиғилиш сўнгида ҳокимлик вакиллари албатта айбдорлар жазоланиши ва давлат жабрланганларни ўз ҳимоясига олишини таъкидлади.\nБрифинг тугагач, инвестор Муҳаммадбобур Хўжаев ва тадбиркор Равшан Зокировдан ҳам юқоридаги ҳолатлар бўйича изоҳлар олдик. Инвесторнинг айтишича, ўша воқеалардан сўнг унга нисбатан босим кучайган. Унинг инвестицияси асосида қурилган 4та объект бузилишга тушган. Ҳозирда улар юзасидан суд ишлари кетмоқда.\nинвестор Муҳаммадбобур Хўжаев ва тадбиркор Равшан Зокиров\n«Брифинг юзасидан гапирадиган бўлсак, Гулчеҳра Назарбоева яшаётган уйни мен қурмаганман. Бу аёлнинг олдига борсам, менга муомаласи яхши. Бошқа жойда бизни ёмонлаш билан овора. У олди-сотди шартномасини кўрсин. У уйни мен қурмаганман. Менинг қурувчиларим ўртада воситачи бўлиб ўша ердаги уйларни сотишга ёрдам беришган, холос.\nЎт ўсиб чиққан уйни ҳам мен қурмаганман. Нега мен қураётган уйларни камерага олишмади? Марҳамат олишсин. Мени ёмонлаб ёритаётган журналистлар, илтимос, икки томоннинг фикрини ўрганинглар. Кейин материални ёритинглар.\n«Авайхон»да суд қарорисиз бузиб ташланган мулким масаласига келсак, ҳокимият бошқа биноларимизга тегмаслиги учун ички ишлар ходимларига бино қуришимиз лозимлигини айтганди. Аввалига рози бўлмагандик. Шунда биноларимиз масаласида судлар бошланди. Кейин 180 минг АҚШ доллари сарф қилиб, ички ишлар ходимлари учун замонавий бино қуриб бердик. Суд аризалари ҳам ўз-ўзидан ғойиб бўлди.\nЮнусобод туманининг «Хушнаво» деган ҳудудида 10та уй қургандик. Улар 2018 йилнинг июнь ойида сотилганди. Уйнинг эгаси ис гази чиқиб кетадиган ҳаво сўргични ёпиб қўйган. Биз топшириш-қабул қилиш ҳужжатларида топширган лойиҳани ўзгартирган. Шунинг натижасида ўша ерда яшаётган усталар газни ёниқ қолдиришган ва вафот этишган. Кўпчилик бизни айбламоқда. Ҳозирда жиноят иши юзасидан суд ишлари кетмоқда. Экспертиза натижаларини кутяпмиз. Ҳамма жойда биз айбдор сифатида кўрилмоқдамиз. Бироқ биз айбсизмиз. Айбимиз исботланса, кейин айбдор дейилса бўлади.\nМенда унга қарши далиллар бўлгани сабаб шундай фикрлар билдиришга мажбур бўлдим. Балки, унинг атрофидаги ёки менинг атрофимдагилар шундай низолардан манфаатдордир. Ҳар хил гаплар тарқалмоқда. Шуларнинг олдини олиш учун мени эшитишса, шаҳар ҳокими Жаҳонгир Ортиқхўжаев билан очиқ мулоқотга тайёрман», - деди Муҳаммадбобур Хўжаев.\nБрифингда йиғилганларга намойиш қилинган видеодаги қурувчи тадбиркор Равшан Зокиров билан ҳам суҳбатлашдик. У ўша куни уни яширин камера орқали тасвирга олишгани ва оммага унинг рухсатисиз намойиш қилишганини айтиб норози бўлди.\nУнинг тушунтиришича, уларнинг фирмаси бошқаларга нисбатан арзон уйлар қуриш билан шуғулланади. Давлат томонидан фуқароларга «прописка» бўйича енгилликлар берилгач, уларни бозордан сиқиб чиқариш бўйича ҳар хил тўсиқлар пайдо бўла бошлаган.\n«Бир хонали уйларимизнинг нархи 100-110 миллион сўмни ташкил этади. Тўғри, майдони кичкина, лекин ҳамёнбоп ва барча шароити етарли. Битмаган ҳолда топширмаймиз. Экспертлар хулосасига кўра, 8 балли зилзилага бардошли», - деди Равшан Зокиров.\nИкки томоннинг фикрлари ўрганилгач, ўз-ўзидан бир неча саволлар пайдо бўлди. Хўш, тадбиркор ва инвестор муаммолари қачон ҳал этилади? Шаҳар ҳокими ва инвестор ўртасида мулоқот ўтказиладими? Томонлар вазиятга адолатли ечим топишадими? Айбдорлар ўз жазосини оладими? Оддий аҳолининг уйи бузилса, уларга янги уй бериладими? Тадбиркорнинг суд қарорисиз бузиб ташланган уйи масаласи нима бўлади? Ис газидан вафот этганлар ўлимида ким айбдор?\nҲозирча бу саволлар очиқ қолмоқда. Kun.uz воқеалар ривожини кузатишда давом этади.


Жамшид Мухторовнинг "жиҳодчилик"дан аввалги сурати.\nАсли жиззахлик 35 яшар Жамшид Мухторов 21 январ куни АҚШнинг Чикаго шаҳри аэропортида Истанбулга учиш олдидан Федерал тергов бюроси ходимлари томонидан ҳибсга олинди.\n2007 йилда АҚШдан сиëсий бошпана олган бу қочқинга террор гуруҳларига моддий ëрдам берганлик ва улар сафига қўшилишга уринганлик айби қўйилмоқда.\nЎзбекистонда ҳуқуқ ҳимоячиси сифатида таъқибга учраган шахс сифатида БМТ нинг Қочқинлар бўйича Олий комиссарлиги воситасида АҚШдан сиëсий бошпана топган Жамшид Мухторов шу кунларда АҚШ матбуоти¸ қолаверса хориждаги ўзбекистонликлар орасида жиддий мубоҳаса уйғотди.\nАксарият кечаги инсон ҳуқуқлари ҳимояси билан шуғулланувчи Эзгулик фаоли бугун қандай қилиб Ал-Қоидага алоқадор Исломий жиҳод иттифоқининг оташин муридига айланди¸ деган саволга жавоб изламоқда.\nСуднинг якуний ҳукмига қадар¸ Жамшид Мухторов айбсиз ҳисобланади ва шу боис унинг террорчи ëки терррорчи эмаслиги масаласида баҳс қилишга ўрин йўқ.\n2 феврал куни Денвер судида ўтказилган илк маҳкама жараëнида Жамшид Мухторов Оллоҳ номи билан террорчиликка алоқаси йўқлигини билдирди.\n7 февралга белгиланган навбатдаги маҳкамада Федерал тергов бюроси вакилларининг Мухторовга қарши расмий айбловни тақдим этиши кутилмоқда.\nАҚШ¸ қолаверса Ғарбдан бошпана топаëтган ўзбекистонликлар сони йил сайин ошиб бораëтган айни кезларда Жамшид Мухторовнинг Америкадан туриб террорчи гуруҳларга моддий ëрдам кўрсатганликда айбланиши потенциал қочқинлар учун эшиклар ëпилишига асос бўлиши мумкин.\nАна шундай хавотирдаги жамоатчилик қизиқишини эътиборга олган ҳолда Озодлик Жамшид Мухторовни яхши билган ўзбекистонликлар билан суҳбатлар асосида ўзбекистонлик ҳуқуқ фаолининг “мужоҳид”га айланиш йўлидаги эврилишларни ўрганишга уринди.\nЖамшид Мухторов – ҳуқуқ ҳимоячиси\n1976 йилда Жиззахда туғилган Жамшид Мухторов¸ уни билганлардан бирининг Интернетда ëзишича¸ маълумоти бўйича ҳуқуқшунос. 2000 йилларда Жиззахдаги фаол ҳуқуқ ҳимоячилари сафига қўшилади. Бу сафга уни Ўзбекистонда расмий рўйхатга олинган ҳуқуқ ҳимояси билан шуғулланувчи Эзгулик жамиятининг 2004 йилга қадар Жиззах вилоят бўлимини бошқарган Абай Бойбўлатов олиб келгани айтилади.\nЭзгулик жамияти раиси Васила Иноятова гапиради:\n- Жамшид Мухторов 2004-2005 йилларда Жиззах вилояти раҳбари сифатида фаолият юритди. Ўша пайтда Абай Бойбўлатовнинг ҳатти-ҳаракатлари уставдан ташқари бўлгани учун биз мажбур бўлдик Жиззах вилоятида конференция ўтказиб¸ Жамшид Мухторовнинг номзодини жуда кўпчилик кўтаргани учун раис вазифасига сайланди. Лекин жуда кўп ўтмасдан бу йигит ўзининг қанчалик ножиддийлигини кўрсатди ўзининг ишида, гап-сўзларида, қўлидан ҳеч қандай фаолият юритиш келмаслигини. Бунда принципиал инсон ҳуқуқларига бўладиган муносабатда ҳам жиддийлик йўқ эди. Ҳали кўрсангиз Толиб Ëқубовнинг ташкилотига бориб кириб оларди, ҳали кўрсангиз Абай Бойбўлатовнинг ëнида бўларди, ҳали кўрсангиз менинг ëнимга келарди. Шунинг учун бу йигитдан фаолиятини тўхтатишни ва унга берилган техник жиҳозларни қайтаришни талаб қилдик. Лекин техник жиҳозларни қайтармади. Бунинг устига ўша пайтда биз Жиззах вилояти бўйича 2004 йил учун тайëрланган йиллик ҳисоботни ҳам йўқолди¸ деб бизга бермади. Шундай қилиб бир йиллик ҳисоботимиздан ҳам айрилганмиз, техник жиҳозларимиздан ҳам айрилганмиз¸ дейди Васила Иноятова.\nЎзбекистон инсон ҳуқуқлари жамиятининг фахрий президенти¸ асли жиззахлик Толиб Ëқубов¸ Жамшид Мухторовни 2004 йилдан бошлаб таниши ва аввал бошданоқ уни Миллий хавфсизлик хизматининг фуқаровий жамиятни ичдан бузиш ва обрўсизлантириш мақсадида унинг ичига махсус ташланган жосуси деб ишонганини айтади.\n- Менинг қўлимда ҳеч қанақа справка йўқ. Одатда ҳукуматга ишлаëтган одамлардан, сизларда ишлайдими ëки йўқми деб справка талаб қила олмаймиз. Одатда бундай одамларни ҳатти-ҳаракати, гапи, қилаëтган иши билдиради¸ дер экан Толиб Ëқубов Жамшид Мухторовнинг Жиззахдаги ўзи каби мухолифатчи ва ҳуқуқ фаолларининг ортидан қолмай юргани¸ вилоят расмийлари билан яқин алоқалари ўзи ва бошқаларда кучли шубҳа уйғотганини таъкидлайди.\nЖамшид Мухторов билан Жиззахда бирга фаолият юритган журналист Улуғбек Ҳайдаров ҳам Толиб Ëқубов айтган шубҳаларнинг мавжуд бўлганини тасдиқлайди:\n- СНБга ишлайди деган жойда ҳозир бир жанжал эсимга тушиб кетди. Эзгуликнинг офисида ўтирганимизда қанақадир бир одам кириб келдида, олдин ариза берган эканми Эзгуликка, жанжал қилиб келди. Жанжал бўлиб кетди, биз ажратиб қолдик. “Сен шунақа экансан. Уларнинг одами экансан. Сенга учраб дардимни айтганимдан кейин менинг олдимга келиб мени олиб кетишди. Эрталабгача ўтириб чиқдим. Сен айтибсан” деган гапларни айтиб кетди. Ўшанда биз ҳайрон қолган эдик нимага у одамнинг айтганлари уларга (МХХ назарда тутилмоқда – таҳр.) маълум бўлади¸ деб. Лекин ўшанда ҳам Жамшид ўзини олиб қочган, дейди Улуғбек Ҳайдаров.\nОзодлик билан суҳбатда Толиб Ëқубов ҳам¸ Улуғбек Ҳайдаров ҳам Жамшид Мухторовнинг МХХ жосуси эканини исботлаш учун аниқ далиллар йўқлиги¸ зотан дунëдаги энг ëпиқ махфий хизматлардан ҳисобланган Ўзбекистон МХХ жосуслар тармоғига оид бундай далилни топишнинг имкони йўқлигини эътироф этдилар.\nЖамшид Мухторов – қочқинликка йўл\n2005 йил декабрида Эзгулик жамиятининг Жиззах бўлими раислигидан бўшатилган Жамшид Мухторов 2006 йил февралида Бишкекда пайдо бўлади. У Андижон воқеаларидан сўнг таъқибга тутилганини даъво қилган диндорлар¸ ҳуқуқ фаоллари ва мухбирлар сафига кириб¸ Ўзбекистонда ҳуқуқ фаоли сифатида ўзига тазйиқ бўлаëтгани иддаоси билан Ғарбдан сиëсий бошпана сўрайди.\nАйрим манбалар Мухторов Эзгулик раисаси Васила Иноятова берган мактуб асосида АҚШдан бошпана олган¸ деган маълумот тарқатди. Аммо Озодлик билан 2012 йилнинг 1 феврал кунги суҳбатда Васила Иноятова бу даъволарни қатъиян рад қилди.\n- Жамшид Мухторовга нисбатан Ўзбекистонда ҳеч қанақа тазйиқ ва босимлар бўлмаган. Қандай кетиб қолганидан менинг хабарим йўқ, лекин Бишкекдан туриб менга хат ëздики, қочқин мақомини олишга ëрдам беринг деб. Лекин унинг жамиятга келтирган зараридан келиб чиқиб, унга нисбатан қўллаб-қувватловчи хатни беришни бекор қилганман. Бермаганман бу хатни. Жамшид Мухторовга ҳеч қандай қўллаб-қувватловчи хат бермаганман. У кейинчалик Елена Урлаевага, яна бошқа ҳуқуқ ҳимоячиларига мурожаат қилган. Назаримда ўшалардан олган бўлиши керак¸ дейди Васила Иноятова.\nЎзбекистон инсон ҳуқуқлари алъянси раисаси Елева Урлаева 2012 йилнинг 2 феврал куни Озодлик билан суҳбатда Жамшид Мухторовга сиëсий бошпана олиш учун талаб қилинган тавсияномани ëзиб берганини тасдиқлади.\n- Ҳа¸ мен Жамшидга шундай хат ëзиб берганман. Чунки мен унинг 2007 йилда бир неча марта калтакланганига¸ “Озод деҳқонлар” партияси идорасида таъқибдан қочиб¸ бекиниб ўтирганига ўзим гувоҳ бўлганман. Унга аëл кимийини кийгизиб¸ уйимда ҳам таъқибчилардан бекитиб ўтирганман. Уйимнинг атрофини ғалати одамлар ўраб олган эди ўшанда. Шуларни кўрганим учун сиëсий фаолияти учун таъқибга учраган шахс сифатида Жамшидга сиëсий қочқинлик берилишини сўраб¸ БМТ идорасига хат ëзганман¸ дейди Елена Урлаева.\n“Жамшид Мухторовнинг синглиси 2005 йилда Жиззахдаги ўта мудҳиш қотилликларда айблангач¸ Жамшид Ўзбекистонда қола олмади ва махсус хизматлар эмас¸ балки яқинлари синглиси қўли билан ўлдирилганлар тазйиқидан қочиб¸ синглиси ишини ўз манфаатига ишлатиб¸ қочқинликка чиқиб кетди”¸ дейди Толиб Ëқубов.\n- 2005 йилда Жиззахда бешта одам кетма кет ўлдирилди. Шулардан биттаси менинг поччамнинг катта акасининг ўғли эди. Ўзининг машинасида киракашлик қиладиган одамлар ўлдирилди. Ана шу иш бўйича милиция томонидан иккита одам ушланди. Биттаси Жамшид Мухторовнинг синглиси экан. Дилдора деган синглиси бор экан. Унинг юрадиган йигити бор экан. Шу иккови қилар экан. У қиз Жиззах туман Жиноят ишлари бўйича судининг котибаси экан. Чиройли, кўҳлик қиз бўлган. Киракашларни тўхтатаркан. Кейин йўлда йигитини олар экан. Узоқ жойларни айтар экан шу ëққа олиб бориб келасиз деб. Йўлда ўлдираркан.\nЖуда тўполон бўлиб кетди шунда ўлдирилганларнинг яқинлари Жамшидларнинг уйига бостириб кириб уларни ўлдирмоқчи, урмоқчи бўлган нарсалар ҳам бўлди 2005 йилда. Ана шундан кейин Жамшид Ўзбекистондан чииқб кетди. Ўзича чиқиб кетган эмас. Синглиси туфайли булар жуда қаттиқ дакки еди. Синглиси 17 йилгами 19 йилгами қамалди¸ дейди Ўзбекистон Инсон ҳуқуқлари жамияти фахрий президенти Толиб Ëқубов.\nЖамшид Мухторовни узоқ йиллардан бери яхши билган жиззахлик журналист Улуғбек Ҳайдаров ҳам айни шундай фикрда.\n- Жамшид бундан фойдаланди. Синглисини ушлаб қамаб қўйишгандан кейин ўзининг фаолиятининг таъсири¸ деб баҳолади буни шунақа деб аризалар ëзиб¸ кетиб қолди¸ дейди ҳозирда Канадада яшаëтган Ҳайдаров.\nЖамшид Мухторов – “Бишкекдаги қочқинлар пойлоқчиси”\nЕлена Урлаева 2007 йилда Жамшид Мухторовнинг Тошкентда қандайдир одамлардан қочиб юрганига гувоҳлик берди. Аммо Озодлик манбалари¸ қолаверса АҚШ Давлат департаменти ва Ҳюман Райт Уотч ташкилотининг Ўзбекистондаги инсон ҳуқуқларига оид 2006 йилги ҳисоботида Жамшид Мухторовнинг 2006 йил февралида Ўзбекистондан қочиб кетгани ва Бишкекдаги БМТ идорасидан ўзининг таъқибда экани даъвоси билан қочқинлик мақоми сўрагани айтилади.\nБундай ҳолда назарий жиҳатдан Ўзбекистонга қайтиши мумкин бўлмаган қочқин Жамшид Мухторовнинг 2007 йилда ҳам бемалол Ўзбекистонга ўтиб-қайтиб юргани ойдинлашади.\nБу жумбоққа Ғофуржон Йўлдошев ойдинлик киритишга уринади.\nОзодликнинг собиқ ҳамкори Ғофуржон Йўлдошев 2005 йил Андижон воқеаларидан сўнг ўзига нисбатан бошланган тазйиқдан қочиб¸ 2006 йилда Бишкекдаги БМТ идорасидан сиëсий қочқинлик мақоми сўраган журналистлардан бири. 2007 йил майида Канададан сиëсий бошпана олган Йўлдошев¸ Жамшид Мухторовнинг 2006-2007 йиллардаги Бишкекдаги ҳаëтидан яхши хабардор.\n“Ҳеч қаерда ишламаса ҳам¸ Жамшид аввалига Ўш¸ сўнгра Бишкекда хусусий кафе очди. Қочқинликни кутиб у билан Бишкекда бирга яшаб юрган Эрк фаоли Исроилжон Холдоров бедарак йўқолиб¸ бир неча ойдан сўнг дараги Андижон қамоғидан чиққач¸ Жамшидга нисбатан шубҳалар кучайиб кетди. Кўпчилик қочқинлар¸ шу қаторда мен ҳам¸ ундан МХХнинг жосуси деб¸ ўзимизни олиб қочадиган бўлдик”¸ деб эслайди Ғофуржон Йўлдошев.\n“Кўп ўтмай¸ унинг Ўзбекистон махфий хизматларига Бишкекда қочқинликда юрган мухолифат фаоллари ҳақида маълумот етказиб туриши ўз тасдиғини топди”¸ дейди Йўлдошев.\nЖамшид Мухторов ëзишмаларининг 1-саҳифаси. Бу матн Ғофуржон Йўлдошев томонидан тақдим этилди.\n- Жамшид СНБга хизмат қилади, деган гапни жуда кўпчилик гапирган. Ўша манбалардан биттаси, афсуски мен уни айта олмайман, менга компютердан бир қоғозларни чиқариб олиб келиб берган. Компютерда ëзган хатлари бор экан. Мана ҳозир ўша хатлардан уч-тўрттаси қўлимда бор. Бу ўша пайтда Бишкекда чиқарилган. Жамшид Мухторовдан Турсуной Азизовага ëзилган хат.\nМен бу хатни келтирган одамга “Бу ерда ғалати гаплар бор экан” десам, “Жуда ҳам тўғри. Мана Нуриддин дегани СНБда ишлайдиган акаси. Эътибор беринг” деб кейинги хатни кўрсатди. “Бу хатда ëзилган Нуриддин акани танийман. Уларнинг топшириғини бажарганимга анча бўлди. Менга чиқимаяпти. Ваъда беришувди аслида” дейилади¸ дейди Ғафуржон Йўлдошев.\nЖурналистга кўра¸ Жамшид Мухторовнинг бу ëзишмалари мазмуни БМТ Қочқинлар идораси масъулларига ҳам еткизилган¸ аммо улар бировнинг шахсий компютеридан расмий рухсатсиз олинган бундай ëзишмаларни далил сифатида ишлата олмасликларини билдириб¸ уларни қабул қилмаган.\nҒофуржон Йўлдошев бу ëзишмалар нусхасини Озодликка йўллади ва улар мазкур лавҳага илова қилинмоқда.\nЖамшид Мухторов Рафиқ қори Камолов олдида\n“Жамшид Мухторов номи билан боғлиқ яна бир мудҳиш воқеа¸ 2006 йилнинг 7 августида Ўшда отиб кетилган таниқли ўзбек имоми Рафиқ қори Камолов билан боғлиқ”¸ деб давом этади Ғофур Йўлдошев.\nЖамшид Мухторов ëзишмаларининг 2-саҳифаси. Озодликка Ғофуржон Йўлдошев томонидан тақдим этилди.\n- У одам ҳозир тирик. Ўша манба менга айтган эдики, 2006 йил ëзида учта ўзбекистонлик қочқин (улардан биттаси Жамшид Мухторов – таҳр) Ўшга¸ Рафиқ қориникига боришган экан. Ўша ерда бирга чой ичиб ўтирган пайтда Рафиқ қори гап орасида “Менинг олдимга қандайдир йигитлар келди. Мен уларни танимайман, лекин Тоҳир Йўлдошнинг одамимиз деяпти. Ўзбекистонга қурол олса бўладими, деб мендан сўраган эди. Мен танимайман уларни” деган гапларни айтган. “Ўшанда мен Жамшиддан шубҳаланардим. Шундай қарасам, Жамшид бир бошқача бўлди. “Уҳ, чатоқ айтдида шу гапни”¸ деган гап ўтди ичимдан. Қарангки ҳеч қанча ўтмай Рафиқ қори отиб юборилди. Рафиқ қори ўлди. Машинасида отганми, бошқа ердами бу номаълум. Мен буни шахсан Жамшиддан кўраман” деб бир одам бу гапни айтган эди¸ дейди Ғофур Йўлдошев.\nЖамшид Мухторов – Америкада сиëсий қочқин\n2007 йилнинг биринчи ярмида Жамшид Мухторов АҚШдан сиëсий бошпана олиб¸ оиласи билан Колорадо штати маркази Денвер яқинидаги Аврора шаҳарчасида ўринлашади. Кўп ўтмай узоқ масофага қатнайдиган юк машинаси ҳайдовчиси бўлиб ишга ëлланади.\nЖамшид Мухторовни Жиззахданоқ яхши билган журналист Улуғбек Ҳайдаров Жамшиднинг Америкадаги ҳаëтининг айрим жиҳатларидан хабардор.\n- Бу бола Америкага келганда анча ишсиз юрди шекилли. Қанақадир бир одамларнинг таъсирига тушди бу. Менимча, бу ерда катта пул ҳам бўлган. Агар молияси тортиш бўлмаганда у бола ўтмаган бўлармиди уларга. Ўзбекистонликлар эмас, араблар деб айтарди. Шайхимиз, деб гапирарди¸ дейди Жамшид билан у қамоққа олингунга қадар Skype орқали тез-тез хабарлашиб турган Улуғбек Ҳайдаров.\nЖамшид Мухторов – мужоҳид?\nАҚШда ўринлашгач¸ Жамшид Мухторов Skype орқали¸ аксар ўзбекистонлик қочқинларнинг гувоҳлик беришича¸ улар билан фаол мулоқот бошлайди. Уларни ҳам ўзига йўриқнома қилиб олган радикал гуруҳлар таълимотига тарғиб қилишга киришади.\n2007 йилдан бери Францияда сиëсий қочқинликда яшаëтган Толиб Ëқубов гапиради.\n- Мен 2006 йилда келганман. 2007 йилда бўлса керак у менга чат ëза бошлади Skype орқали. Ўша пайтда “Демократия ва ислом ўртасидаги муносабат” темаси бўйича сайтларда мунозара кетаëтган эди. Мен ҳар замонда бир-иккита мақолалар ëзиб қўйган эдим. Ундан келаëтган чатларда “демократия куфр, исломий мана бу йўл тўғри йўл” деган чатлар кела бошлади. Икки-уч марта чат ëзгандан кейин тушундим унинг ким эканлигини. Кейин мен “менга бундан кейин чат ëзмайсан” дедим. Шу билан чат ëзмай кетди¸ дейди Ëқубов.\nУнинг АҚШдаги фаолияти яна МХХ жосусининг ишларига ўхшай бошлади¸ деб давом этади ҳуқуқ фаоли.\n- Америкада менинг дўстларим бор энди ўзбекларнинг ичида. Ўшалар билан гаплашган пайтимда “Танийсанми шунақа одамни” деб сўрашди. Ҳа, танийман, дедим. “У ҳозир жуда диндор бўлиб кетган. Соқол қўйиб, диний либос кийиб мана шунақа қилиб юради” деди. Ҳатто биттаси “Бизнинг турган шаҳардан бир-иккита ўзбекларни келиб олиб кетди Колорадо штатига. Нима бўлганини билмаймиз” деб шунақа нарсаларни айтди. Кейин мен тушундим, ҳа бу махсус Ўзбекистон СНБси томонидан бир вазифалар бажараëтган экан, деган хулосага келдим¸ дейди Толиб Ëқубов.\nЖамшид Мухторов АҚШда қамоққа олинишидан аввал.\nЭзгулик раисаси Васила Иноятова Жамшид Мухторовнинг АҚШда ашаддий диндорга айланиб кетгани ҳақидаги хабарлардан ҳайрон бўлмаганини айтар экан¸ уни бу йўлга диний эътиқод ëки ғоя эмас¸ балки қандайдир моддий манфаатлар бошлаб кирганига ишонишини айтади.\n- Йўқ, мен ажабланмадим. Чунки ундан буни ҳам кутса бўларди. Бир думалаб унақа, бир думалаб бунақа, бир думалаб у одамнинг олдида, бир думалаб бу одамнинг олдида уни ëмонлаб, буни ëмонлаб юрган инсон. Бир айланиб Америкадай давлатда жойлашиб, жиҳодчига айланиб қолиши ҳеч ҳам ажаблантирмади, аксинча соқоллари ўсиб кетган расмини кўриб¸ рости¸ кулдим ҳам. Манфаат, пул ëки ўзи учун қулай томонларини билса, сув кечишдан ҳам тоймайдиган йигит деб биламан мен уни¸ дейди Васила Иноятова.\n"Жамшид Мухторов Исломий жиҳод иттифоқига байъат қилди"\nАҚШ Федерал тергов бюроси (ФТБ) махсус агенти Доналд Ҳейл томонидан Адлия вазирлигига Жамшид Мухторовга нисбатан жиноий иш очиш сўраб ëзилган ҳужжатда келтирилишича¸ Исломий жиҳод иттифоқининг Интернет саҳифаси маъмури Абу Муҳаммад тахаллусли шахс билан ëзишмалари ва телефон суҳбатларида Мухторов иттифоқ мужоҳиди сифатида қасамёд қилади ва ўзининг ҳар қандай вазифага, ҳатто ўлимга ҳам тайёрлигини айтади.\nЎзаро суҳбатларда “тўй”, “тўёна”, “тўйбоши”, тўйга тайёргарлик” каби кодлашган сўзларни ишлатган Мухторов Исломий жиҳод иттифоқининг Покистонда экани тахмин қилинадиган вакили билан ўзининг ҳам тўйга таклиф этилишини ва тўйбошига тўйга тайёргарлик қилишга ёрдам беришни хоҳлашини қайта-қайта таъкидлайди.\nФТБ агентининг ўз тажрибасига таяниб берган хулосасида “тўй” термини ортида террорчилик ҳужуми яширингани билдирилган.\nАммо ФТБ агенти келтирган ëзишмалар матнидан¸ Исломий жиҳод иттифоқи вакилининг Жамшид Мухторовга унча ишонмаëтгани¸ унга на “тўй”нинг қачон ва қаерда бўлажагини¸ ва на “тўйбоши” кимлигини айтишу¸ у билан бевосита алоқага чиқиш имконини беришга ошиқмаëтгани сезилади. Мухторов эса¸ аксинча¸ жон-жаҳди билан ўзининг жиҳод йўлида ҳамма нарсага тайëрлигини таъкидлашдан чарчамайди.\nИсломий жиҳод иттифоқи веб администратори Абу Муҳаммаднинг огоҳлантиришларига қарамай¸ Жамшид Мухторов у билан телефон суҳбатлари ëзилаëтганини билиб туриб ҳам¸ уларга пул юбормоқчи эканини айтади¸ Жума Наманганий ҳақида очиқчасига гапиради.\nБундай очиқлик мен билан суҳбатларда ҳам бор эди ва мен бундан ҳайратга тушардим¸ дейди Улуғбек Ҳайдаров.\n- Бир кун менга телефон қилиб чиқди ташвишли нимада. “Улуғбек ака, ëрдамингиз керак” деди. “Нима бўлди” десам, “Бир материал қилишимиз керак” деди. “Нима ҳақда” десам, “Бу ердаги мусулмонлар қўймаяпти” деди. “Қандай қўймаяпти” десам, “Таъқиб қилишаяпти бизни. Орқамиздан юришади. Беш-олтита болаларга оëғимизга халқа солиб қўйишди” (Халқа деганда террорчиликда гумонланувчилар баданига тақиб қўйиладиган chip назарда тутилмоқда. Бу халқа махсус хизматларга потенциал жиноятчининг ҳатти-ҳаракатларини сунъий йўлдош орқали кузатиш имконини беради –таҳр.) деди. “Қанақа халқа?” десам, расмини жўнатди. “Доҳиймиз борку, ўша ўлган куни” дейди. “Қайси доҳий” десам, “Доҳиймиз биттаку бизнинг” дейди. Булар Усама Бин Ладинни доҳий дейишар экан. “Ўлишига бир-икки кун қолганда чақириб оëғимизга халқа солиб қўйишди. Меникини ечишди, бошқаларники қолди” деди¸ дейди Жамшид Мухторов билан у Чикаго аэропортида қўлга олингунга қадар Skype орқали гаплашиб келган Улуғбек Ҳайдаров.\nЖамшид Мухторов – кўнгилли “антивирус”\nИсломий жиҳод иттифоқи вакили Абу Муҳаммад билан суҳбатлардан бирида гап “Саҳвий” ва “Толиб” исмли “жиҳод йўлидан чекинган” кишилар ҳақида боради. Улар гўё жамоани ич-ичидан емираётган вируслар сифатида таърифланади ва уларга нисбатан “антивирус” қўллаш (бартараф этиш) лозимлиги таъкидланади.\nМухторов “Саҳфий” ва “ Толиб” каби вирусларни супуриб ташлашга ҳозир эканини билдиради¸ аммо Абу Муҳаммад уни бу шаштидан қайтариб¸ аввалига уларни тўғри йўлга қайтаришга уринишни¸ бу натижа бермаса¸ Оллоҳ буюргани каби жиҳод қилишни тавсия беради.\n“Мен “Толиб”ни яхшилаб сўкканимдан бери у жимиб қолди”¸ дейди бу ҳақдаги ëзишмалардан бирида Мухторов.\nФранцияда яшаëтган Толиб Ëқубов Мухторов “Толиб” деганда ўзини назарда тутганини айтади:\n- Битта уриниш Skype орқали чат ëзди менга. “Сиз айтаëтган демократия куфр. Тўғри йўл исломий йўл” деб. Мен бошқа ҳеч қанақа мени тўғри йўлга соладиган одамлар чиққанини билмайман. Балки “Толиб” деган бошқа одамлар ҳам бор. Мен буни инкор қилмайман. Мен табиий менинг отим билан бир хил бўлгани учун ўйлаб қолдим¸ дейди Толиб Ëқубов.\nШвецияда яшаëтган Муҳаммадсолиҳ Обутов эса¸ Саҳфий ўзининг шеърий тахаллуси эканини айтa туриб¸ Жамшид Мухторовнинг икки-уч йилча аввал ўзига Skype орқали чиқиб¸ “демократия бу куфр¸ бу йўлдан қайтинг; энг тўғри йўл бизнинг жиҳодий йўл” деган мазмунда тортишганини¸ орада тинчиб кетгач¸ у билан баҳснинг Жамшид Мухторов қамалиши арафасида қайта тикланганини қўшимча қилади:\n- Ман икки ойча олдин бир мақола ëзгандим. “Таянч” (Обутов ташкилотининг Интернет саҳифаси - таҳр.) га қўйилган бу мақола ўзини ўзи ўлдириш ҳақида эди. У ерда ман ўзини ўзи портлатиш каби ҳаракатларнинг тўғри эмаслиги ҳақида фикрлар ëзганман¸ далиллар келтирганман. Ўша мақолага Абу Мўмин (Жамшид Мухторовнинг АҚШга бориб ўзига берган номларидан бири – таҳр) дан изоҳ келган. Бу бола билан икки йил олдин алоқада бўлганман¸ Skypeда гаплашиб турганман. Кейин алоқа узилган. Яқинда изоҳ ëзганда изоҳига Skype орқали жавоб ташлаб¸ у билан ëзишмалар қилдим озгина. У мени яна айблаб¸ “бу ерда одамлар Худо учун жонини бераяпти¸ сан Европага бориб олиб¸ у ерда ўтириб олиб нега бунақа гапларни ëзаяпсан”¸ деб эътироз билдирган. Шу ерда мен ҳам ўз фикрларимни ëздим¸ бу ëзувлар сақланиб турибди. Кейин у билан алоқа яна узилди¸ дейди Швецияда яшаëтган ўзбекистонлик имом.\nЖамшид Мухторов – катта машинанинг кичик мурвати\nАйни кунларда Ал-Қоида террор тармоғига алоқадор Исломий жиҳод иттифоқига моддий ëрдам берганлик ва унинг аъзоси сифатида террор ҳаракатларига ҳозирлик кўрганликда айбланиб Колорадо қамоғининг бир кишилик ҳужрасида сақланаëтган Жамшид Мухторов тақдирида ўргимчак тўри каби турли давлат¸ турли идора¸ турли гуруҳ ва шахслар манфаатлари кесишгани айтилмоқда.\nОзодлик махсус дастури иштирокчилари Жамшид Мухторовнинг ҳуқуқ фаолидан “мужоҳид”га айланиш йўлидан турлича хулоса чиқарадилар :\nЎзбекистон Инсон ҳуқуқлари жамияти фахрий президенти Толиб Ëқубов:\n- Мен Жамшид Мухторов Каримовнинг режимига қарши террористик группаларга бориб қўшилиб, Ўзбекистондаги режимга қарши курашгани кетаяпти, деганига икки дунëда ҳам ишонмайман. Ўзбекистон исломий ҳаракати бу Каримовнинг проекти. Тоҳир Йўлдош унинг одами. Исломий ҳаракат “биз тузумни ағдарамиз” деб эълон қилган бўлса ҳам уларнинг биттасининг ҳам оëғи Ўзбекистон территориясига босган эмас. Ўзбекистон исломий ҳаракатининг ичида ҳақиқий тузумга қарши курашаман деб борган, қўшилган одамлар бор. Уларнинг бир қисмини Тоҳир Йўлдош аниқлаб, қатл қилган. Ҳозир ҳам бор ичида. Улар энди ўлганнинг кунида ўшаларнинг ичида юрибди. Қўшилиб қолган чиқиб кета олмайди. Ана шуларни аниқлаш керак СНБ. Ана шунинг учун Жамшид Мухторовни ўша жойга юбориш мўлжалланган. Менинг бошқа ҳеч қанақа версиям йўқ.\nЭзгулик инсон ҳуқуқлари жамияти раисаси Васила Иноятова:\n- Мен ўйлайман¸ бу сингари нопринципиал йигитлар СНБга жуда ҳам керакмас. СНБнинг шуларга қараб қолган жойи бўлмаса керак. Жамшид Мухторовдай ножиддий одам СНБнинг одами бўлса¸ ўлсин энди. Мен ўйламайман у СНБнинг проекти деб. СНБнинг куни унақа Жамшид Мухторовларга қолмагандир.\nМухолифатдаги имом Муҳаммадсолиҳ Обутов:\n- Менинг фикримча¸ балки бу бола аввал ўғри бўлгандир¸ каззоб бўлгандир¸ МХХга ишлагандир¸ уни билмайман. Лекин Америкага бориб¸ радикал йўналишдаги Исломга кириб қолган. Шундан таъсирланиб¸ ўз позициясини шакллантирган охирги бир-икки йил ичида. Мен унинг Америкадан туриб МХХга жосуслик қилганига унча ишонмайман. У ëқда туриб СНБ уни бошқара олмаса керак. Ҳам яна бу жуда қийин вариант. СНБ уни Исломий жиҳод иттифоқи ичига киргизиб¸ у ердан маълумот олиб туриши жуда заиф версия¸ менимча. Аввало¸ СНБни жуда унақа қудратли деб ўйламайман. Иккинчидан¸ бу бола иттифоқ ичига кирганда ҳам¸ у ердан маълумот бериб тура оларди¸ деб ўйламайман. Бу версия¸ агар СНБ унинг ўз жосуси эканини тасдиқласа¸ ФБР (АҚШ Федерал тергов бюроси – таҳр.) уни қўйиб юбориши керак. Чунки бундай ҳолда СНБнинг мужоҳидлар ичига киритишга тайëрлаган одамини ФБР ушлаб олган бўлади. Жамшид мужоҳид эмас¸ СНБнинг жосуси бўлиб чиқса¸ унда ФБР уни оқлаб қўйиб юбориши керак.\nЖурналист Улуғбек Ҳайдаров:\n- Бунчалик эмин-эркин ўзини очиқ айтиши жуда ҳам визиваюший, расмини кўрган бўлсангиз керак. Ҳатто уйидаги аëли, фарзандларининг номини ўзгартирганини фахр билан гапириб юрарди. Мен “Агар бу шундай ғояда юрса, нимага атрофга ўзини бунчалик очиқлайди?” деб ҳайрон қоладиган нуқталари жуда ҳам кўп бўлган.\nЖамшид тимсолида мен ғояпарварлик, ғояга ишонишни кўрмас эдим, билмас эдим. Бу бола жуда ҳам светский, намоздан ташқарида юрадиган бола эдида. Қандай қилиб бир ҳатлаб ўтди. Демак, бу менинг ўзимнинг фикрим, қанақадир бир ўйиннинг бўлагига айланиб қолди у. Ўйинлиги аниқ. Мен бу ўйиннинг номини айта олмайман, баҳо бера олмайман. Хулоса қиладиган бўлсам, ўзбек махсус хизмати Америкадаги ҳамкасблари билан яқиндан ишлашаяпти шекилли кейинги икки йилнинг ичида.\nЖурналист ва ëзувчи Ғофуржон Йўлдошев:\n- Ўзбекистон МХХ атайлабдан ўзбеклар шунақа террорист деб президент Обамага, бошқа мамлакатларнинг раҳбарларига ўзбекларни ëмон кўрсатиш учун олиб бораëтган жараëндан биттаси бу. Менимча, шунақа тадбир кетаяпти¸ шекилли. Бутун дунëга ўзбеклар террорист, ҳақиқатан ўзбеклар ëмон деганга ўхшаган нарсани олға сураяпти¸ менинг назаримда.\nЎзбекистон инсон ҳуқуқлари алъянси раҳбари Елена Урлаева:\n- Мен Жамшиднинг на диндорлиги ва на қандайдир диний гуруҳларга алоқаси борлигини билмайман. Мен унинг мухолифатчи ва ҳуқуқ фаоли эканини биламан, холос. Унинг Америкада қамоққа олиниши АҚШ махсус хизматларининг террорчиликка қарши олиб бораëтган кураш усулларининг кескинлашгани маҳсулидир. Бу ерда Ўзбекистон ва АҚШ махсус хизматлари бирга ишлаган бўлса керак.\nЖамшид Мухторов иши – ким манфаат топди?\nОзодлик суҳбатлашган ўзбекистонлик фаоллар бу саволга бир-бирини тўлдирувчи икки жавобни беришди.\nБиринчиси¸ Конгресс ва Оқ уй маъмурияти босими остида ўз бюджетини қисқартишга мажбур бўлаëтган АҚШдаги террорчиликка қарши кураш идоралари.\nЖамшид Мухторовнинг ҳибсга олиниши¸ АҚШ тупроғида ҳам Ал-Қоида террор тармоғига алоқадор гуруҳ учун ўзини фидо қилишга тайëр потенциал шахслар борлиги ва уларни қидириб топиш учун молиявий имконлар кесилмаслиги лозимлиги учун асос бўлиб хизмат қилиши мумкин.\nАммо аксар кузатувчилар Жамшид Мухторовнинг унга сиëсий бошпана берган АҚШда потенциал террорчи сифатида ҳибсга олиниши Ўзбекистон ҳукумати учун ниҳоятда катта ютуқ эканини қайд этмоқдалар.\nАгар Мухторовнинг¸ АҚШдаги эркинликни суистеъмол қилиб¸ террор гуруҳи сафига қўшилгани исботланса¸ бу Тошкент ҳукуматининг йиллардан бери Ўзбекистондаги исломий экстремистларнинг халқаро тинчлик ва барқарорлик учун жиддий таҳдид эканини ҳақида қилиб келаëтган баëнотини тасдиқлайди.\nБоз устига¸ Жамшид Мухторов мисолида энди Ўзбекистон ҳукумати Андижон воқеаларидан кейин 200 дан ошиқ ўзбекистонликка Тошкент ҳукумати таъқибига учради¸ деган асосда сиëсий бошпана берган АҚШ ҳукуматига дакки бериш имконини қўлга киритди. Бундан сўнг АҚШ Ўзбекистоннинг бу қочқинларнинг радикал исломчи ëхуд террорчи ҳақидаги айбловларига қулоқ солишга¸ лозим бўлса¸ уларни Ўзбекистон ихтиëрига топширишга бурчли бўлади.\nМабодо Жамшид Мухторовнинг МХХ жосуси экани ҳақидаги даъволар ҳақиқат бўлса¸ бу ҳолда ҳам АҚШ хавфсизлик идоралари ўзбек ҳамкасбларининг ҳушëрлигига тан бериши ва уларнинг кураш усулларини олқишлаши¸ ўзбекистонлик “террорчилар”ни ушлашда улар билан ўзаро ҳамкорлики кучайтириши лозим бўлади.\nҚисқаси¸ танга у ëғига тушса ҳам¸ бу ëғига тушса ҳам¸ ютуқ Ўзбекистонда!


"Нефтчи" Монаховга жавоб бериб юборди / CHAMPIONAT.asia\n14:04"Локомотив" бу йил Суперлигада 11та гол урган футболчига қизиқиб қолди 3 13:59МЮ собиқ скаути: "Қизил иблислар" де Лигт ва де Йонгдан воз кечишган" 0 13:47"Атлетик" ҳужумчиси Месси ва Рамос натижасини такрорлади 0 13:36Европа чемпионлар лигаси. "Ливерпуль" ва "Тоттенхэм" гуруҳдан чиқиши учун қандай натижа қайд этиши керак? 14 13:10ЕЧЛ. Суарес "Тоттенхэм"га қарши ўйнамайди 4 12:47Катта суҳбат. Сергей Кучеренко: "Атрофимизда футбол фидойилари бўлмаганида "Насаф" академияси бу даражага чиқмасди" 7 12:40Фекир нега "Ливерпуль"га ўтмаган? 1 12:31"Бавария" таркибида жиддий ўзгаришлар бўлади 10 12:17Европа чемпионлар лигаси. Бугунги ўйинлар учун тахминий таркиблар 8 11:56Осиё Кубоги-2019 бошланишига 25 кун қолди ФОТО 12 11:51Бугун намойиш этиладиган футболга оид кўрсатувлар жадвали (Спорт ТВ, Матч ТВ, Футбол ТВ) 8 11:45Спортчилар ижтимоий тармоқларда 5 11:33Давиде Астори ўлимида икки шифокор гумон қилиняпти 1 11:32Суперлига-2018. Ким нечта гол урди? 7 11:25Olamsport: Ўзбек бокси юлдузлари мамлакат чемпионатида, кураш бўйича Россия чемпионати ва бошқа хабарлар 0\n"Нефтчи" Монаховга жавоб бериб юборди\nТрансфер бозорида анча фаоллик кўрсатаётган Фарғонанинг "Нефтчи" жамоасида ўзгаришлар давом этади.\nБундан бироз олдин, жамоа йиғинига Павел Смоляченко ва мураббий сифатида таклиф этилган Абдумажид Тоировнинг қўшилгани хусусида хабар бериб ўтгандик.\nАфтидан жамоа бош мураббийи Амет Мемет иккита тенг кучли таркибни шакллантирмоқчи. Нега деганда, клуб селекцияга катта эътибор қаратиб, кун-ора янги футболчиларни синовдан ўтказмоқда. Масалан Павел Смоляченко бугун собиқ жамоасига қайтиб, "Гулистон"га қарши кечган баҳсда майдонга тушди. Ваҳоланки, Смоляченко (фотода) кеча "Динамо" билан бирга эди.\nБундан бир неча кун олдин кўрикдан ўтиш учун ташриф буюрган украиналик ҳимоячи Антон Монахов бугунги ўйинда жамоа таркибида кўриниши бермади. Олинган маълумотларга кўра, бу футболчига мураббийлар штаби жавоб бериб юборган.\n"Нефтчи" бугун Қибрайда Динамо билан ҳам назорат учрашувида майдонга тушади. Кеч соат 17:30да бошланиши режалаштирилган ўйинда жамоанинг бошқа футболчилари Ғайрат Ҳасанов, Шавкат Насибуллаев, Иқбол Акрамов, Мансур Саидов, Зайниддин Тожиев каби ўйинчилар синаб кўрилади.\nБугун "Гулистон"га қарши кечган ўйинда "Нефтчи" рақибининг жиддий қаршилигига дуч келди ва ўйинда 3:3 ҳисобида дуранг қайд этди. Жамоа сафида ҳаракат қилган ўйинчилар билан танишинг.\n"Нефтчи": Ҳислат Чилматов, Ғайрат Жумаев, Абдумажид Тоиров, Шукурали Пўлатов, Дилёрбек Эрматов, Вячеслав Пономарёв, Санжар Асқаралиев, Сардор Соибов, Павел Смоляченко, Носир Отақўзиев, Отабек Исроилов.\nЗахирадан майдонга тушганлар: Фарруҳ Турдиалиев, Иқбол Бобохонов, Иззат Ғаниев, Мирзакамол Камолов, Мўйдин Мамазулумов.\nГоллар: П.Смоляченко, М.Камолов, М.Мамазулумов.


2020 йилнинг август ойи учун мунажжимлар башорати: Ўқотар (қавс) - Tushlar-tabiri.uz\nбуржи мунажжимлар башорати 2020- йил / Ў - кириллча\n2020 йил август ойи ўқотар буржи остида туғилган инсонлар учун иш фаолиятдаги муваффақиятларни ваъда қилади. Бу ой улар учун қизиқарли воқеалар, фойдали танишувларга бой бўлади. Биринчи икки ўн кунликлар бироз беҳаловат ва диққат-эътиборни талаб қилади, аммо ойнинг охирига келиб бажарилган ишдан қониқиш ҳосил қиласиз ва мароқ билан ҳордиқ чиқарасиз. 2020 йилнинг август ойининг севги мунажжимлар башоратига кўра ушбу ой ўқотар буржи вакилллари учун узоқ кутилган истакларнинг рўёби ва ёқимли кутилмаган ҳодисалар, ко’плаб романтикаларга бой ўтади.\nЎқотар — Аёл\n2020 йилнинг август ойида ўқотар буржи остидаги ёлғиз (жуфтсиз) аёллар ўзгалар эътиборини жуда ко’п жалб қилади, уларнинг жозибадорлиги, мағрур қадди-қомати ва ўзига бўлган ишонч кўпроқ эркаклар билан танишишга ёрдам беради. Хушторларингиз анчагина бўлади, аммо жиддий муносабатлар қуришингиз даргумон. Агарда ўқотарлар жиддий муносабат қуришни хоҳласалар, ўзига бўлган ишонч камроқ бўлиши керак, ҳаддан ташқари ўзини севиш ҳатто сизни қаттиқ севган инсонни ҳам ўзидан узоқлаштириши мумкин. Турмуш қурган ўқотар буржли аёллар турмушидан зерика бошлайдилар, ва эҳтимол бошқа эркаклар билан мулоқот ўрнатиш орқали янги ҳис-туйг’уларни бошдан кечиришни истайдилар.\nМансаб ва молия прогнози\nАвгуст ойида ўқотар буржидаги инсонларга профессионал равишда келажак учун жиддий қарор қабул қилиш тавсия этилади. Агар ўқотар буржидаги инсонлар узоқ вақт иш-фаолияти давомида мансаб даражаси кўтарилмаётган бўлса, иш жойини ўзгартириш ҳақида ўйлаб кўришлари тавсия этилади. Бордию ушбу бурж остидаги аёллар бизнес фаолияти узоқ вақт давомида катта кучларга қарамасдан даромад келтирмаса, унда янги фаолият бошланиши ҳақида ўйлаш вақти келганлигини билдиради. Август ойи ўқотар бурж вакиллари қо’шимча даромад ко’п таклифлар оласиз, буларнинг баъзилари ҳаттосизнинг асосий даромад манбаингизга айланиши мумкин. Умуман олганда, бу ой молиявий жиҳатдан жуда истиқболли, фақат дангаса бо’лиши керак эмас ва фойдали таклифларни бой берманг.\nАвгуст ойида ўқотар каби ўзига ишонган маслакли шу билан биргаликда бўйдоқ ва хотинбоз эркаклар жиддий муносабатларни бошлаш истагини бошдан кечирадилар, кўпчилик эркин ҳаёт билан хайрлашиш вақти келди деб қарор қилади. Ушбу ойда сизнинг идеалингиздаги қизни учратиш имконига эга бўласиз, аммо буни жадаллаштириш, тезлаштириш ва жуда хиралик билан мулозамат қилишдан тийилинг. Бунда нозиклик билан авраш тактикаси самаралироқдир. Турмуш қурган ўқотар бурж вакиллари учун ёзнинг сўнгги ойларини, бахтли оила даврасида ўтказадилар, турмуш ўртоғИ билан бўлган муносабатлар уни ҳар куни қувонтиради. Агар ҳафтанинг иш кунларига бир оз романтиc руҳ бағишласангиз, узоқ муддатли муносабатларда иккинчи “асал ойи” бошланади.\nАвгуст ойида ўқотар буржи вакилллари ўзларининг компетентсиялари ва етакчилик фазилатларини намойиш этиш учун кўплаб имкониятларга эга бўлади, ко’п жиҳатдан бу ҳолат уларнинг мансаб даражаси кўтарилиши, истиқболини аниқлайди. Янги лавозим учун курашда ҳамкасблар, айниқса раҳбариятни танқид қилувчи инсонлар билан камроқ махфий суҳбат қуришлари лозим, эҳтимол ўқотар буржи вакилларининг рақиблари бундан фойдаланишлари эҳтимоли мавжуд. Август ойида ўқотар бурж остида туғилган ишбилармон инсонлар бизнес шерикларнинг адолатсиз хатти-ҳаракатларидан эҳтиёт бўлишлари керак, улар сизни алдаши ва даромадларингизнинг бир қисмидан маҳрум қилишни хоҳлашлари мумкин. Бу ой катта сармоялар киритиш, уй ёки машина сотиб олиш учун қулай давр.


Андрей Фёдоров: Якка курашларда ютқаздик\nCoca Cola Суперлиганинг 6-туридан ўрин олган «Бунёдкор» - «Локомотив» (2:0) учрашувидан кейин ўтказилган матбуот анжуманинг биринчи қисмида меҳмонлар устози Андрей Фёдоров иштирок этди.\n- Учрашувнинг дастлабки 15 дақиқасида майдон эгалари катта устунликка эга бўлишди. Шундан сўнг бизда устунлик бўлди, аммо бу кўпроқ мезбонларнинг ўйин темпини бироз пасайтириши билан боғлиқ. Футболчиларим бугун якка курашларда мағлуб бўлди. Фикримча, бугун шу сабабдан мағлубиятга учрадик. Қолаверса, майдон марказида жуда кўп қўпол хатоларга йўл қўйдик.\nОғир мағлубият бўлди. Ҳозир тактика, паслар ёки бошқалар ҳақида гапиришнинг мавриди эмас. Ўйинимизни кучайтиришга қийналяпмиз. Кетма-кет олтинга тенг очколарни йўқотяпмиз. Бу эса мавсум якунида катта таъсир ўтказиши мумкин. Мана учинчи ўйинки тезкор гол ўтказиб юборяпмиз. Шундан сўнг ўйинимиз бузиляпти. Ваҳоланки, «Локомотив» бундай ўйин кўрсатадиган даражадаги жамоа эмас.\nАндрей Фёдоров Бунёдкор Локомотив Ўзбекистон. Суперлига


Кўчмас мулк савдо хизмати МЧЖ Хоразм вилояти филиали\n16.08.2018 | Номер: №93(2416) |\n“Кўчмас мулк савдо хизмати” МЧЖ Хоразм вилояти филиали\nтизимида ташкиллаштириладиган ахборот ва маслаҳат хизматлари йўли билан ўтказиладиган кўчмас мулк ва унга бўлган ҳуқуқларининг савдо сессияларига таклиф этади.\nСавдолар 2018 йилнинг 17 август кунидан бошлаб ҳафтанинг расмий иш кунлари тушликкача соат 9.00 дан соат 12.00 гача ўтказилади.\nСавдоларга қуйидаги мулклар қўйилмоқда:\n“Хива универсал савдо комплекси” АЖнинг 2018 йил 13 август, 5-мажлис баёни ва 2018 йил 14 август кунидаги 428-буюртманомасига асосан Хива шаҳри, Мевастон маҳалласи, Амир Темур кўчаси ҳудудида жойлашган қуйидаги мулклар:\n1. Хоразм вилояти, Хива шаҳри, Мевастон маҳалласи, Амир Темур кўчасида жойлашган “Ёрдамчи бино ва анжомхона” биноси. Бошланғич баҳоси – 40 189 240 сўм.\n2. Хоразм вилояти, Хива шаҳри, Мевастон маҳалласи, Амир Темур кўчасида жойлашган маъмурий биноси. Бошланғич баҳоси – 83 188 780 сўм.\n3. Хоразм вилояти, Хива шаҳри, Мевастон маҳалласи, Амир Темур кўчасида жойлашган ошхона ва дўкон биноси. Бошланғич баҳоси – 35 644 100 сўм.\nБино-иншоотлар ва барча мол-мулклар жамланмаси ҳамда уларга тегишли ҳужжатлар билан “Хива универсал савдо комплекси” АЖнинг масъул ходимлари иштирокида бевосита жойига чиқиб танишиш мумкин. “Хива универсал савдо комплекси” АЖнинг манзили: Хоразм вилояти, Хива шаҳри, Мевастон маҳалласи,\nАмир Темур кўчаси.\nСавдода иштирок этиш учун талабгорлардан буюртманомаларни қабул қилиш ва савдо вақти тушликкача соат 9.00дан соат 12.00гача қабул қилинади.\nАйни бир савдо объектига нисбатан икки ва ундан ортиқ харидордан буюртманомалар тақдим этилган бўлса, улардан қайси бири ўз буюртманомасида сотувчига олди-сотди учун яхшироқ шартларни таклиф этса, ўша савдо ғолиби, деб топилади. Агар харидорларнинг буюртманомаларида белгиланган шартлар бир хил бўлса, улардан биринчи бўлиб буюртманома тақдим этгани савдо ғолиби ҳисобланади.\nСавдо натижасига кўра олди-сотди шартномасини тузиш ва у бўйича тўловларни амалга ошириш муддати “Хива универсал савдо комплекси” АЖ томонидан белгиланади.\nСавдода қатнашиш учун талабгорлар мулк бошланғич баҳоси бўйича белгиланган комиссион тўловларни КМСХнинг Хоразм вилояти филиалидаги қуйидаги ҳисоб рақамига тўлашлари шарт: 20208000004920609036, “Ипотека-банки” АТИБ, Тинчлик филиали, МФО 00580, СТИР 207122519.